Issa jgħaddilek, Konrad

Lill-Qorti Kostituzzjonali, Konrad Mizzi qed jitlobha tipproteġih mill-gvern li huwa stess jifforma parti minnu.

F'rikors li ppreżenta fil-Qorti huwa stqarr li l-Istat m'għandu jippermetti lil ħadd li jitlob li ssir inkjesta dwar il- Panama Papers .

Huwa qed jinsisti wkoll li l-proċeduri li għamlu użu minnhom kemm Simon Busuttil kif ukoll Repubblika jiftħu kwistjonijiet li diġà kienu ngħalqu minn qrati oħrajn u li din is-sitwazzjoni qed tikkawża inġustizzja fil-konfront tiegħu.

Qed iħarrek lill-gvern f'ismu proprju.

Iżda l-kawża li ppreżenta hi tarka biex tagħti kenn lil Keith Schembri wkoll.

U tista' tgħid ukoll li sservi l-interessi ta' Joseph Muscat.

Se nispiċċaw bi gvern sħiħ iħarrek lilu nnifsu!

Din hu sitwazzjoni redikola u komika daqs kemm ukoll hi assurda.

Ministers għandhom is-setgħa li jgħaddu l-liġijiet mill-Parlament.

Il- back-benchers tagħhom ituhom appoġġ indiskuss.

Jekk liġi tikser il-Kostituzzjoni u d-drittijiet fundamentali tal-bniedem , għandhom is-setgħa u d-dmir li jibdluha.

Wara kollox, liġi li tikser il-libertajiet fundamentali ta' persuna waħda, tikser il-libertajiet fundamentali ta' kulħadd.

Madankollu hawn għandna sitwazzjoni fejn Ministru qed jintebaħ li hemm liġi li qed tikser il-libertajiet fundamentali ta' kulħadd għax – skont hu – qed jintmess hu stess.

Mhux faċli li tlaħħaq ma' "loġika" bħal din ta' Konrad Mizzi.

Filwaqt li fil-Qorti jidħol fil-mertu tekniku ta' proċess legali li ftit huma dawk li jistgħu jifhmuh, ċara u tonda li l-mira tiegħu hi li jwaqqaf kull possibilità li ssir investigazzjoni dwar l-iskandlu Panama Papers jew li jiġu priservati l-provi marbutin ma' dawk ir-reati kriminali.

Fil-Qorti qal li d-dritt tiegħu għal smigħ xieraq japplika wkoll għall-'proċessi preliminari' as well.

Iżda inkjesta lanqas biss tammonta għal stadju ġudizzjarju preliminari.

Għadna ma wasalniex s'hawn.

Dan donnu qed igħid li jekk jien nagħmel rapport kontra tiegħu fl-għassa tal-pulizija, nkun qed niksirlu d-drittijiet fundamentali tiegħu.

Jekk il-ġar tiegħek isejjaħ lill-pulizija għax bil-lejl int qed tagħmel ħafna storbju, int se tirrabja speċjalment jekk int tabilħaqq tkun qed tikkawża storbju żejjed bil-lejl u tixtieq tkompli tagħmel hekk.

Jekk xi ħadd jagħmel ilment kontra tiegħek, int xorta waħda għandek dritt għal smiegħ xieraq u li tgħid tiegħek u xorta waħda jkollok id-dritt li tappella kontra s-sentenza.

Iżda dan kollu għaliex il-pulizija tkun irċeviet rapport u mbagħad tibda' tinvestiga, dan ma jfissirx li tkun qed issir inġustizzja fil-konfront tiegħek.

Int xorta waħda jkollok id-dritt li tgħid tiegħek.

Konrad Mizzi m'hux interessat li jgħid tiegħu għax il-verità hi li ma jistax iwieġeb għall-mistoqsijiet li jsirulu.

Mistoqsijiet bħal: Il-għala l- accountant tiegħek ħoloq kumpannija fil-Panama għalik ġimgħa biss wara li ħadt il-ġurament tas-setgħa?

Il-għala l- accountant tiegħek lil banek madwar id-dinja kitbilhom biex igħidilhom li int ser tagħmel miljuni kbar ta' flus minn negozji li fil-fatt int m'għandekx?

Il-għala ndħalt fejn ma kienx jesgħek fin-negozju mal-Ażerbajġan dwar iż-żjut?

Il-għala l- accountant tiegħek kiteb li kumpannija ta' Yorgen Fenech fid-Dubaj kienet ser tħallsek $5,000 kull jum?

Il-għala l- accountant tiegħek għażel is-sħubija li Yorgen Fenech għandu mal-Ażerbajġan biex tiġi fornuta l-enerġija lil Malta?

Lil kieku hemm xi spjegazzjoni raġjonevoli għal dawn il-mistoqsijiet, din ilna li smajniha u xhur u snin ilu Konrad Mizzi kien bilġri jmur il-Qorti biex jispjega kollox.

Iżda spjegazzjoni m'hemmx u din hi r-raġuni għaliex irid iżomm lil kulħadd milli jagħmillu l-mistoqsijiet.

Issa jgħaddilek, Konrad.

Previous: #occupyjustice: Prim Ministru, Għajnejna Fuqek!

Next: Relazzjonijiet pubbliċi Maġisterjali window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


#occupyjustice: Prim Ministru, Għajnejna Fuqek!

Stqarrija ta' #occupyjustice:

Pjazza Kastilja kienet baħar attivisti jżommu 'l fuq ritratti ta' Daphne Caruana Galizia biex ifakkru t-tmintax-il xahar mill-assassinju brutali tal-ġurnalista, azzjoni li tfakkar xena mill-film Being John Malkovich.

L-attivisti, miġbura wara l-islogan #occupyjustice, iltaqgħu quddiem l-uffiċju tal-Prim Ministru b'messaġġ wieħed: "Vuċi waħda ġiet imsikkta, imma għadd kbir ta' vuċijiet qamu biex ikomplu jsejjħu għall-Verità u l-Ġustizzja."

L-attivisti ta' #occupyjustice ppuntaw subgħajhom lejn il-Prim Ministru, biex ifakkruh li wara sena u nofs mill-assassinju, il-pajjiż għadu fid-dlam min ikkummissjona l-assassinju ta' Daphne Caruana Galizia.

"Inġbarna flimkien għan-nom ta' Daphne biex nassiguraw li inti ma tiknisx ħajjitha, xogħlha, flimkien max-xemgħat u l-fjuri li tarmi kuljum."

L-attivisti għal darb'oħra rrepetew it-talba tagħhom biex issir inkjesta indipendenti, liema appell ilhom jagħmluh ħhat-tmintax-il xahar.

"Ninsabu ddisgustati bil-mod kif il-Prim Ministru qed iħalli KULL ġebla f'postha biex ma jinstabx il-moħħ wara l-qtil ta' Daphne," sostnew l-attivisti.

"Tista' tmaqdar u xxejjen ir-rappurtaġġ tal-midja internazzjonali kemm trid, Prim Ministru, imma l-fatti jibqgħu fatti: il-ħbieb tal-qalba tiegħek huma korrotti u inti tibqa' tipproteġihom.

Jekk għad fadallek mqar farka ta' kuxjenza, allura erfa' r-responsabbiltà politika issa."

Aħna determinati li niġġieldu għas-sewwa, għall-ġustizzja u għal soċjetà ġusta u ugwali.

Dan huwa n-nazzjon tagħna, din hija darna, u aħna l-poplu.

Nistennew aħjar, jistħoqqilna aħjar, irridu aħjar.

Previous: Repubblika: Il-fehmiet tagħna Next: Issa jgħaddilek, Konrad window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Relazzjonijiet pubbliċi Maġisterjali

Issa wasalna għall-estremità fejn persuna li qed tistenna li tinħatar Maġistrat, jidhrilha li għandha tagħmel eżerċizzju ta' relazzjonijiet pubbliċi.

Iżda jekk int waħda minn dawk li – kemm ilha li feġġet ix-xemx fuq Malta mill-2103 'l hawn – fuqek niżlet xita ta' konsulenzi, tkun trid turi lid-dinja li int timraħ aktar il-bogħod kemm mill-grazzji li jxerred fuqek Chris Cardona kif ukoll mill-konnessjonijiet li jkollok għax tkun iżżewwiġt għand Pawlu Lia.

Araw dan ir-riklam imħallas fuq il- Facebook ta' Nadine Lia li jirreklama l-uffiċċju tal-gvern li jagħti pariri dwar negozji tal-familja.

Dan huwa wieħed biss minn xmara ta' konsulenzi pubbliċi li waqgħu f'ħoġorha.

Din l-istorja mxandra f'Novembru 2018 f' The Malta Independent on Sunday fiha lista ta' ħatriet diretti li rċeviet Dr Lia bis-saħħa tal-ħbiberiji ministerjali ta' ħatinha.

Din l-istorja xxandret fiż-żmien li feġġet l-aħbar li x'aktarx kienet ser tinħatar bħala Maġistrat.

Hekk kif Nadine Lia tinħatar bħala Maġistrat, Pawlu Lia se jkompli jservi bħala rappreżentant tal-gvern fuq il-Kummissjoni dwar l-Amministrazzjoni tal-Ġustizzja?

Is-sitwazzjoni diġà hi perversa kif inhi.

Pawlu Lia huwa l-avukat tal-Partit Laburista u jiddefendi lill-politiċi Laburisti fil-Qorti.

Iddefenda lil Chris Cardona dwar l-istorja tal-burdell Acapulco, biex inġib eżempju wieħed.

Maġistrati u Mħallfin li jkunu jridu jaqtgħu sentenzi f'kawżi li jkun ittratta fihom Pawlu Lia jafu li, fl-aħħar mill-aħħar, jistgħu huma stess ikunu s-suġġett ta' miżuri imnedija minnu fil-Kummissjoni biex ikunu dixxiplinati.

Mill-banda l-oħra, huwa minnu li Pawlu Lia ma jistax jiddeċiedi waħdu.

Iżda l-gvern tabilħaqq jeħtieġu dan l-indħil u din il-manipulazzjoni kollha fuq l-indipendenza tal-qrati?

Il-ħatra imminenti ta' ħtintu, milli jidher turi li l-gvern għadu ma xebgħax.

Previous: Issa jgħaddilek, Konrad Next: GUEST POST: Li kieku għal jum wieħed stajt inkun....... window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Li kieku Konrad Mizzi m'għandux x'jaħbi, ma kienx jagħmel ħiltu biex jipprova jaħbi.

Dalgħodu Repubblika u Simon Busuttil ippreżentaw nota fil-Qorti mal-maġistrat li kienet intalbet tiftaħ inkjesta dwar il- Panama Papers , jiġifieri l-Maġistrat Doreen Clark.

In-nota saret in segwitu ta' talba lill-istess Maġistrat li saret minn Konrad Mizzi biex l-inkjesta tibqa' ma tinfetaħx peress li hu kien bi ħsiebu jippreżenta kawża fil-Qorti Kostituzzjonali biex il-liġi li tippermetti li jsiru nkjesti bħal dawn tiġi dikjarata bħala waħda li tiksirlu d-drittijiet tiegħu.

F'noti separati li ġew ippreżentati dalgħodu, Repubblika u Simon Busuttil qalu li huwa verament "inkredibbli" kif Konrad Mizzi jippretendi li jista' jibqa' jtawwal biex jipprova jaħrab mill-ġustizzja.

Lill-Maġistrat, Repubblika u Simon Busuttil qalulha li Konrad Mizzi iridha ħobla u tredda'.

Li kieku ried, seta' talab lill-Maġistrat tirreferi l-każ lill-Qorti Kostituzzjonali.

Iżda huwa għażel li jistenna' sitt ġimgħat sħaħ biex jibda' l-każ tiegħu u ppretenda li kollox għandu jieqaf sakemm jinqeda' hu.

Repubblika u Simon Busuttil qalu li huma rrabjati għall-fatt li Ministru tal-gvern qed jipprova jimmanipula l-liġi biex jipprova jaħrab minn investigazzjoni.

Li kieku l-Ministru m'għandux x'jaħbi, kien ikun proprju hu li jitlob li ssir investigazzjoni fuqu minn Maġistrat indipendenti u mparzjali.

Minflok, qed jagħmel minn kollox biex jaħrab minn kull investigazzjoni.

Iż-żewġ noti kienu ppreżentati minn Jason Azzopardi.

Repubblika bi ħsiebha titolbu lill-Qorti Kostituzzjonali biex tintervjeni fil-kawża li se jagħmel quddiemha Konrad Mizzi.

Previous: GUEST POST: Li kieku għal jum wieħed stajt inkun.......

Next: Kummiedja fil-Qorti à la Konrad Mizzi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kummiedja fil-Qorti à la Konrad Mizzi

Illum il-Qorti Kostituzzjonali fetħet fil-ferjat tal-Għid biex tisma' talba "urġenti" li ġiet preżentata minn Konrad Mizzi 15 il-minuta qabel l-għeluq tar-reġistru tal-Qorti għall-waqfa tal-festi.

Dawn il-praspar, Konrad Mizzi jinqala' għalihom.

Ħmistax il-minuta qabel l-aħħar waqfa tal-Milied, huwa ppreżenta waħda mit-talbiet tiegħu biex iħares id-drittijiet tiegħu, liema talba spiċċa warrabha ftit żmien wara.

Fi żmien ftit ġranet minn meta ppreżenta r-rikors tiegħu, intebaħ li ma kienx komdu għalih li jkompli jittratta l-kawża.

Proprju issa, l-kwistjoni reġa' rxuxtaha u f'daqqa waħda reġgħet saret fundamentalment importanti.

Jeħtieġ nifhmu li hi tassew ħaġa ta' barra minn hawn li jkollok Ministru tal-gvern li jħarrek il-gvern li hu stess jifforma parti minnu.

Ministru m'huwiex xi impjegat tal-gvern kwalunkwe li jkun qed iħarrek lil ta' fuqu għaliex dan tal-aħħar ikun ġab ruħu miegħu b'mod inġust.

Ministru tal-gvern huwa l-gvern.

Is-sitwazzjoni hi waħda tassew skiżofrenika: l-avukati ta' Konrad Mizzi (għaliex l-Eċċellenza Tiegħu deherlu li ma kellux jersaq lejn il-bini tal-Qorti li, wara kollox, fetħet il-bibien tagħha fi żmien il-ferjat għal wiċċu u sforz il-piki tiegħu) spjegaw b'ċerta saħħa li Joseph Muscat, Chris Fearne, Edward Scicluna u l-bqija qed iċaħħdu lil Konrad Mizzi mid-drittijiet fundamentali tiegħu u mid-dritt tiegħu għal smiegħ xieraq.

Għall-gvern ta' Malta deher l-Avukat Ġenerali li, f'każijiet bħal dawn, ma jgawdix awtonomija minn mal-politiċi li jkunu qed imexxu lill-pajjiż.

Għall-kuntrarju, xogħol l-Avukat Ġenerali huwa li jaġixxi fil-konfini tal-politika tal-gvern u li jimxi skond l-istruzzjonijiet tal-gvern.

Illum wara nofsinhar, Konrad Mizzi jaf jinsab fl-uffiċċju tal-Avukat Ġenerali jiddiskutu affarijiet marbutin max-xogħol tal-Ministeru tiegħu: dan huwa l-istess uffiċċju li dalgħodu Konrad Mizzi għoġbu jħarrku fl-ogħla qorti tal-pajjiż.

Qed tħoss moħħok jitħawwad?

Ma nagħtikx tort.

X'inhu l-isfond ta' din il-kwistjoni kollha?

Konrad Mizzi minn xiex qed jilmenta?

It-tnejn għal rashom, Repubblika u Simon Busuttil, lill-Maġistrat tal-għassa talbuha tiftaħ inkjesta dwar il- Panama Papers .

Il-Maġistrat għadha ma tatx digriet dwar din it-talba.

Il-kwistjoni diġà ilha f'ħoġorha għal sitt ġimgħat u hi kienet talbet lil Konrad Mizzi (u lil Keith Schembri) biex iwieġbu għar-rikors li sar.

X'aktarx huma wieġbu li ma jaqblux li ssir inkjesta, iżda ma nistgħux inkunu ċerti dwar x'wieġbu: għalkemm Konrad Mizzi u Keith Schembri irċevew kopja tar-rikors b'dak li qalu dwarhom Repubblika u Simon Busuttil, Repubblika u Simon Busuttil ma ngħatawx l-opportunità jaqraw x'wieġbu Konrad Mizzi u Keith Schembri.

Konrad Mizzi lill-Maġistrat talabha wkoll biex ma tiddeċidix fuq il-kwistjoni dwar jekk għandhiex tinbeda' nkjesta u dan għaliex kien bi ħsiebu jitlob lill-Qorti Kostituzzjonali tiddikjara li l-liġi li tippermetti lil Repubblika u lil Simon Busuttil li jitolbu t-tnedija ta' nkjesta tikser id-drittijiet tiegħu.

U biex żgur jipprova jġibha żewġ f'każ li l-Maġistrat tiċħad it-talba tiegħu, Konrad Mizzi lill-Qorti Kostituzzjonali talabha wkoll biex b'urġenza lill-Maġistrat tordnalha biex ma tiddeċidix.

Ħwejjeġ tabilħaqq ta' barra minn hawn: Li jkollok Ministru li jħarrek lill-gvern li huwa stess jifforma parti minnu.

Li jkollok dan il-Ministru li, bil-wiċċ sfiq u l-ardir kollu, imur igħid li d-dritt li tagħti l-liġi lil kull ċittadin li jitlob it-tnedija ta' nkjesta biex huwa jiġi nvestigat, tiksirlu drittijietu.

Konrad Mizzi hawn qed igħid l-liġijiet jgħoddu għal kulħadd, ħlief għall-Eċċellenza Tiegħu.

Skont Mizzi, Repubblika x'wiċċ għandha tażżarda titlob li ssir inkjesta dwar l-imġieba ta' Ministru?

Dalgħodu Jason Azzopardi, li deher għal Simon Busuttil u għal Repubblika, kien irrabjat ġmielu u, biex jagħmel tixbiħa, ġab eżempju ta' dak li jġib riklam fuq ġurnal biex iħabbar li kien bi ħsiebu jisraq bank il-Ħadd ta' wara, iżda li mbagħad ilmenta li drittijietu inkisrulu hekk kif il-Pulizija tibgħat għalih biex tinvestigah dwar ir-riklam.

Kif jista' xi ħadd imur igħid li għandu dritt li ma jiġix investigat?

Qisha mhix hi, l-avukat Victoria Buttigieg ittrattat għan-nom tal-Avukat Ġenerali mingħajr l-iċken konsiderazzjoni għall-fatt li kienet qed toġġezzjona għall-argumenti li nġiebu mill-imgħallem tagħha stess: il-Ministru.

Li jkollok l-Avukat Ġenerali jakkuża lil Ministru tal-gvern bi "kważi abbuż tal-liġijiet" u dan talli huwa talab lill-Qorti Kostituzzjonali biex tiddeċiedi hi, meta deċiżjoni bħal din setgħet ittieħdet direttament mill-Maġistrat stess.

Il-kelma "kważi" setgħet faċilment ħallietha barra.

Kif diġà spjegajt, lill-Qorti Kostituzzjonali Konrad Mizzi talabha tordna lill-Maġistrat biex toqgħod lura milli tiddeċiedi dwar it-talba ta' Repubblika biex tinbeda' nkjesta sakemm hi (jiġifieri l-Qorti Kostituzzjonali) tiddeċiedi dwar jekk id-drittijiet umani ta' Konrad Mizzi inkisrulux jew le.

L-Avukat Ġenerali wissa' li intervent bħal dan – li jammonta għal miżura temporanja – mhux soltu li jiġi aċċettat mill-Qorti Ewropea tad-Drittijiet tal-Bniedem.

L-avukati ta' Konrad Mizzi lanqas biss stħaw jiddikjaraw li, fi kwistjonijiet bħal dawn, il-Qrati Maltin għandhom jinjoraw il-prattiċi tal-Qorti Ewropea tad-Drittijiet tal-Bniedem.

Hawn għandna Ministru tal-gvern li jrid iħares drittijietu a spejjeż tad-drittijiet umani ta' ħaddieħor.

Mhux biss.

Repubblika u Simon Busuttil lill-Qorti Kostituzzjonali talbuha ttihom l-opportunità li jagħtu l-kummenti u jagħmlu l-osservazzjonijiet tagħhom fil-każ li ppreżenta Konrad Mizzi dwar id-drittijiet umani tiegħu.

Dan għaliex Konrad Mizzi kien qal li Repubblika u Simon Busuttil m'għandhomx dritt li jagħmlu talba biex titnieda nkjesta dwar il- Panama Papers .

U kif wieħed jistenna', Repubblika u Simon Busuttil jippretendu li jingħataw l-opportunità li jgħidu tagħhom u jġibu l' quddiem il-fehma tagħhom li huma għandhom kull dritt li jagħmlu talba bħal din.

Kienet tabilħaqq ironika x-xena: minn banda Konrad Mizzi jilmenta li ma kienx ingħata smigħ xieraq u mill-banda l-oħra jargumenta li dan l-istess dritt li jrid għalih, m'għandux igħodd ukoll għal Repubblika u għal Simon Busuttil.

Kienet il-Qorti stess – presjeduta mill-Imħallef Joseph Zammit Mckeon – li fakkret lill-avukati ta' Konrad Mizzi li dan l-aħħar kien ippermetta l-intervent tal-avukat Joe Brincat f'rikors li jien stess kont ippreżentajt kontra l-gvern dwar id-dritt li wieħed jipprotesta quddiem il-Mafkar tal-Assedju fil-Belt Valletta.

Staqsa l-Imħallef: kif seta' ma jippermettix lil Repubblika tintervjeni fil-kawża ta' Konrad Mizzi ġaladarba Joe Brincat kien tħalla jintervjeni fil-kawża li għamel Manuel Delia ftit xhur ilu?

Wera' kemm kienu bla sugu l-argumenti tal-avukati ta' Konrad Mizzi u għadda biex jiċħad l-oġġezzjonijiet tagħhom u lil Repubblika u lil Simon Busuttil ikkonfermalhom id-dritt li jintervjeni fil-kawża.

Minkejja l-urġenza kollha li qalu li kien hemm – tant li l-Qorti kellha tilqa' t-talba tagħhom u tiftaħ fi żmien il-ferjat tal-Għid – l-avukati ta' Konrad Mizzi ddikjaraw li kienu ser jappellaw mid-digriet tal-Qorti li permezz tiegħu Repubblika u Simon Busuttil ingħataw id-dritt li jintervjenu fil-kawża.

L-Imħallef kien pront u staqsiehom jekk kinux għadhom qed jikkunsidraw il-kawża bħala waħda ta' natura urġenti.

Dan l-appell – dejjem jekk jingħataw il-permess li jippreżentawh – għandu l-potenzjal li jtawwal il-kawża għal ġimgħat sħaħ u Konrad Mizzi stess qed jilmenta li l-azzjonijiet li ħadu Repubblika u Simon Busuttil qed iservu biex iċaħħhuh mill-ġustizzja fi żmien qasir.

Iżda l-fatt jibqa' li huwa Konrad Mizzi stess li qed itawwal.

Fil-Qorti l-Imħallef qal li, fl-aħħar mill-aħħar, se jkun hu li fi żmien ġimgħa mil-lum se jiddeċiedi fuq talba urġenti ta' Konrad Mizzi dwar jekk għandux jordna lill-Maġistrat toqgħod lura milli tiddeċiedi jew le.

Ċara li l-Imħallef kien qed jonora t-talba għal smiegħ b'urġenza minn naħa ta' Konrad Mizzi.

Kien ħadem fil-ġranet tal-Għid biex ikun imħejji għas-smiegħ tal-kawża llum u huwa lest li fi żmien ġimgħa jaqta' s-sentenza.

Ġara', iżda, li l-avukati ta' Konrad Mizzi ħarġu bl-iskuża li l-ġimgħa d-dieħla mhux ser ikunu jistgħu jattendu l-Qorti biex jisimgħu is-sentenza tal-Imħallef għax ser ikunu msifrin u nsistew li huma għandhom ikunu preżenti fl-Awla meta tinqara' s-sentenza.

Allura issa l-kawża urġenti mistennija li tinqata' fi żmien ħmistax meta l-avukati jkunu waslu lura mis-safar.

Issa min qed itawwal, allura?

Id-deċiżjoni li ħa l-Imħallef li permezz tagħha Repubblika u Simon Busuttil ingħataw il-permess li jintervjenu fil-kawża ta' Konrad Mizzi, għalkemm hi waħda ta' importanza, tammonta wkoll għal rebħa pirrika għaliex hija biss pass żgħir lejn il-ġustizzja vera li qed tintalab: li investigazzjoni dwar il- Panama Papers tkun tista' tinbeda'.

Investigazzjoni li kien messha nbdiet 3 snin ilu.

Issa ser ikollna nistennew ħmistax oħra biex naraw x'ser ikunu l-passi li jmiss.

Iżda l-verità hi li m'għandniex għalfejn noqgħodu nistennew.

Għada filgħodu stess, il-Maġistrat tal-għassa jkollha kull dritt tiddeċiedi dwar it-talba biex titnieda nkjesta.

M'hemm ebda raġuni għala għandha toqgħod tistenna ħmistax oħra biex tiddeċiedi.

M'hemm xejn x'iżommha.

M'għandniex xi ngħidu, hemm ukoll realtà oħra x'wieħed jikkunsidra.

M'hemm xejn x'iżomm lil Laurence Cutajar milli jaqdi dmiru u jibda' investigazzjoni dwar il- Panama Papers .

M'għandux għalfejn joqgħod jistenna lill-Maġistrat biex jibda' nkjesta.

Lanqas m'għandu għalfejn joqgħod jistenna' lill-Qorti Kostituzzjonali biex tiddeċiedi dwar jekk talba għat-tnedija ta' nkjesta tammontax għal ksur tad-drittijiet immaġinarji ta' Konrad Mizzi.

Il-Kummissarju tal-Pulizija mhux biss għandu kull dritt iniedi investigazzjoni.

Huwa wkoll fid-dmir li jagħmel dan.

Hekk kif il-Kummissarju jiddeċiedi li jaqdi dmiru, ir-rebħa tkun assigurata.

Konrad Mizzi iridna lkoll naqtgħu qalbna.

U għalhekk qed jipprova jtawwal kemm jiflaħ – urġenza u mhux urġenza.

Serraħ rasek li qalbna mhux ser naqtgħuha, Konrad.

Hawn qegħdin.

U hawn ser nibqgħu.

Previous: Li kieku Konrad Mizzi m'għandux x'jaħbi, ma kienx jagħmel ħiltu biex jipprova jaħbi.

Next: Konrad Mizzi jigdeb ... dwar kemm għandu snin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: Li kieku għal jum wieħed stajt inkun.......

Miktub minn persuna magħrufa minni: Mhux li kien li kont fiż-żarbun tal-Kummissarju tal-Pulizija Lawrence Cutajar: Kont nibgħat għal Konrad Mizzi u għal Keith Schembri dakinhar li nkixfu mill- Panama Papers li kienu ħolqu trusts mhux dikjarati u kumpanniji barra minn Malta biex jaħslu l-flus.

Iżda minn dan kollu bqajt m'għamilt xejn.

Kont nibgħat għal Karl Cini tan -NexiaBT u nitolbu jispjegali il-għala dawn iż-żewġ persuni tant midħla tal-Prim Ministru kienu talbuh isibilhom bank li kien lest jaċċetta depożiti ta' miljuni kull sena.

Lil Karl Cini kont nitolbu jgħidli minn kienet dik il-persuna "tant importanti" sid l-Egrant msemmija fl-e-mail.

Karl Cini u Brian Tonna setgħu nħbew wara d-dritt li jżommu l-kunfidenzjalità tal-klijent iżda jien stajt tlabt lill-qorti tordnalhom jgħadduli l-informazzjoni.

Kont nibgħat għal Maria Efimova dakinhar stess li ġie allegat li kienet rat b'għajnejha dokument li jorbot lill-Prim Ministru mal-kumpannija sigrieta Egrant.

Kont ninterċetta lil Al Sadr hekk kif deher live fuq it-televiżjoni ħiereġ inkiss inkiss mill-bieb ta' wara tal- Pilatus

Bank jġorr bagalji mimlijin "ħwejjeġ maħmuġin".

Kont nieħu passi msejsin fuq ir-rapport dettaljat tal-FIAU li kien ilu fuq l-iskrivanija tiegħi u li kkonkluda li Konrad Mizzi huwa suspettat li ħasel flus maħmuġin u li għandu jiġi investigat.

Kont niffranka lill-pajjiż sentejn moħlijin fuq l-inkjesta Bugeja li saret b'intenzjoni li ma ssib ebda prova u fil-fatt ma sabet ebda prova iżda li swiet lill-pajjiż 1.4 miljun ewro.

Kont nirsisti biex insir naf min hu sid l-Egrant.

Kont nibgħat għal Yorgen Fenech dakinhar li tar-Reuters xandru l-kontenut tal-e-mail ta' Diċembru 2015 li kien bgħat Karl Cini lil bank fid-Dubaj u li fiha kiteb li Hearnville Inc u Tillgate Inc kienu ser jibdew jirċievu bejniethom 300,000 dollaru fix-xahar mingħand 17 Black, kumpannija sigrieta oħra li kienet inħolqot u li kienet irċeviet flejjes ġejjin minn għejjun qrib il-proġett tal- power station il-ġdida.

Jisgħobbini li fil-media soċjali kont ktibt li l-Prim Ministru għandu par bajdiet kbar ġmielhom.

Stajt rażżant il-lejaltajiet partiġġjani tiegħi kif titlob l-uniformi li nilbes.

Stajt urejt li jien stess għandi par bajdiet.

Previous: Relazzjonijiet pubbliċi Maġisterjali Next: Li kieku Konrad Mizzi m'għandux x'jaħbi, ma kienx jagħmel ħiltu biex jipprova jaħbi. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Repubblika titlob lill-Qorti tordna lill-Gvern iwaqqaf il-ħatriet tal-imħallfin

Stqarrija ta' Repubblika: Repubblika dal-għodu daħħlet rikors fil-Prim Awla tal-Qorti Ċivili fejn talbet lill-Qorti tordna lill-Gvern biex jieqaf milli jaħtar Imħallfin u Maġistrati ġodda sakemm jibdel is-sistema tal-għażla tal-ġudikanti b'mod li jassigura l-Indipendenza tal-Ġudikatura.

Il-Gvern, fi stqarrijiet pubbliċi, diġà irrikonoxxa dak li qalet il-Kummissjoni Venezja li s-sistema preżenti kif jintgħażlu l-imħallfin tfisser li l-ġudikatura m'hix indipendenti.

Il-Gvern ukoll, fi stqarrijiet pubbliċi, impenja ruħu li jibdel is-sistema kif jinħatru l-ġudikanti biex jiggarantixxi l-indipendenza tal-ġudikatura.Iżda issa l-Gvern ħabbar li se jaħtar sitt ġudikanti ġodda b'sistema li diġà ammetta tfisser indħil żejjed tal-Gvern fuq l-indipendenza tal-ġudikatura.

Il-kawża li fetħet Repubblika dal-għodu għandha sinifikat kbir għax titlob lill-Qrati jeżaminaw il-kwalità tad-demokrazija tagħna.

Dan wara li l-istess eżami għamlitu l-aktar kummissjoni t'esperti rispettata fid-dinja fil-qasam tad-disinn leġislattiv u kostituzzjonali tad-demokraziji.

Il-kawża tagħna għandha tasal sal-Qorti Ewropea tal-Ġustizzja fil-Lussemburgu li fil-preżent qed teżamina l-indħil tal-gvern Pollakk fil-ġudikatura ta' dak il-pajjiż u ordnat li sakemm tikkonkludi dik il-kawża, il-gvern Pollakk ma jaħtarx aktar imħallfin.Il-kawża ta' Repubblika mhix neċessarjament kritika lill-persuni li llum il-Gvern ħabbar li se jaħtar Maġistrati u Imħallfin.

L-istess kif ma kinitx kritika personali għall-Imħallfin u l-Maġistrati li diġà qed jaqdu dmirhom, il-konklużjoni tal-Kummissjoni Venezja li d-demokrazija f'Malta hi diffettuża minħabba l-mod kif intagħżlu u inħatru.Il-Kummissjoni Venezja stqarret bl-aktar mod kategoriku li "The Prime Minister should not have the power to influence the appointment of Judges and Judges-Magistrates.

This would open the door to potential political influence, which is not compatible with modern notions of independence of the judiciary."

Bl-aktar mod ċar din l-istqarrija tfisser li sistemi t'għażla li setgħu kien aċċettabbli fl-imgħoddi, illum m'għadhomx konformi ma' dak li d-dinja tippretendi minn demokrazija.

Il-Kummissjoni Venezja studjat is-sistema t'għażla li daħħal il-Gvern fl-2016 u li fl-istqarrijja tiegħu tal-lum il-Gvern fakkar intużat fl-għażla tal-ġudikanti l-ġodda.

Il-Kummissjoni Venezja qalet ċar u tond illi "the constitutional amendments of 2016, which introduced the JAC, were a step in the right direction, but fall short of ensuring judicial independence.

Further steps are required.

The principle of independence of the judiciary requires that the selection of judges and magistrates be made upon merit and any undue political influence should be excluded."

Fit-12 ta' April, 2019, Repubblika ippreżentat protest ġudizzjarju fil-Qorti dwar din il-materja li l-Gvern injora u baqa' għaddej biex iħabbar ħatriet ġodda.

Hu għalhekk li kien meħtieġ li llum stess titressaq din il-kawża.F'rikors separat Repubblika qed titlob lill-Qorti titratta din il-materja b'urġenza.

Minflok jibqa' għaddej b'sistema rikonoxxuta bħala li m'hix demokratika, il-Gvern għandu jieħu l-pariri tal-esperti u jipproponi riformi Kostituzzjonali li jassiguraw l-indipendenza tal-ġudikatura.

Ġudikanti ġodda imbagħad jintgħażlu b'dik is-sistema.

Repubblika tifhem li qed titlob lill-Qrati jagħmlu intervent kategoriku fuq sistema li ilha magħna ħafna snin u li biha nħatru l-Imħallfin u l-Maġistrati kollha li għandna.

Iżda Repubblika hi konvinta li bħala gwardjani tad-demokrazija u tal-indipendenza tagħhom stess, il-Qrati għandhom jużaw il-mezzi li ttihom il-liġi biex ma jħallux il-qagħda mwegħra tad-demokrazija tagħna tibqa' sejra għall-agħar.

Ir-rikors ta' Repubblika kien maħluf f'isem l-organizzazzjoni mill-Professur Vicki Ann Cremona.

L-avukati Jason Azzopardi u Simon Busuttil qed jassistu lil Repubblika.

Previous: Konrad Mizzi jigdeb ... dwar kemm għandu snin Next: Iżellqu l-ħatriet window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Konrad Mizzi jigdeb ... dwar kemm għandu snin

Joħroġ minn ħofra... u jispiċċa jitgerbeb f'oħra.

Fl- in-flight magazine tal-Air Malta, Konrad Mizzi kiteb li jiftakar l-ewwel titjiriet tal-Air Malta.

L-Air Malta kienet bdiet l-ewwel titjiriet fl-1974, iżda Konrad Mizzi, il-bniedem uniku, il-konkwistatur tal-Panama, l-appostlu taċ-Ċiniżi, b'dik it-tbissima ċassa fuq wiċċu u surmast suprem tat-taħwid, tfaċċa f'wiċċ id-dinja fl-1977, jew inkella s-Sena numru 1 tal-Kalendarju Mizzjan.

Din l-interpretazzjoni romantika tal-istorja lemaħha il-kandidat għall-elezzjoni tal-Parlament Ewropew Peter Agius.

M'hemmx li tixxandar l-awtobigrafija ta' Konrad Mizzi!

X'aktarx li f'dan il-ktieb se naqraw kif kien mexxa lill-poplu l-magħżul barra mill-Eġittu, kif kien reġa' bena l-ħitan ta' Ġeriko, kif kien dar mal-erbat irjieħ taċ-Ċina, kif kien rebaħ l-Erbatax-il Kruċjata, kif kien għallem il-prinċipji tat-titjir lil Leonardo da Vinci, kif kien gara tuffieħa lejn Isaac Newton, kif kien sab tarf l-Enigma Code u kif kien ta daqqa t'id lil Al Gore biex seta' jivvinta l-Internet.

Buffu.

Previous: Kummiedja fil-Qorti à la Konrad Mizzi Next: Repubblika titlob lill-Qorti tordna lill-Gvern iwaqqaf il-ħatriet tal-imħallfin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Iżellqu l-ħatriet

F'pajjiż demokratiku li jiffunzjona kif suppost, l-okkażjoni tal-ħatra ta' mħallfin għandha tkun waħda ta' ferħ u ta' ċelebrazzjoni.

Madankollu esperti magħrufa minn madwar id-dinja qalu li l-metodu li permezz tiegħu jingħażlu l-imħallfin jindika li d-demokrazija ta' pajjiżna hi waħda falluta.

Il-gvern fin il-fehma qabel magħha u għamilha tiegħu u wiegħed li jibdel is-sistema.

Qabel ukoll ma' dak li qalet il-Kummissjoni ta' Venezja fis-sens li dak li fl-imgħoddi seta' kien kunsidrat bħala aċċettabbli, m'għadux jaqbel ma' dak li nistennew jkun hemm f'demokrazija vera.

M'għandniex xi ngħidu, dak li stqarr il-gvern kien biss diskors.

Għax il-ħatriet tal-ġudikanti saru qishom is-suġġett ta' konfoffi bil-gvern qed iġib ruħu qisu kriminal komuni.

Il-veru każ li d-dinjità spiċċat għal kollox.

Ħarsu ftit lejn il-mod kif il-gvern stenna li igħaddu l-festi tal-Għid biex ħabbar il-ħatra ta' tliet imħallfin u ta' tliet maġistrati ġodda, meta l-ismijiet ta' dawn il-persuni kienu fuq fomm kulħadd għal ħafna żmien.

L-għażla ta' wħud minn dawn il-ġudikanti ssaħħaħ l-argument li d-diskrezzjoni assoluta li għandu l-Prim Ministru fl-għażla tal-imħallfin u tal-maġistrati tammonta għal indħil effettiv f' dik li hi indipendenza tal-ġudikatura.

Il-ħatra ta' Aaron Bugeja tista', wara kollox, tkun waħda mistħoqqa.

Madankollu il-pubbliku kif jista' jqis lil dan il-bniedem bħala wieħed indipendenti meta d-deċiżjoni li jaħtru ħadha l-bniedem l-ieħor – Joseph Muscat – li Aaron Bugeja ħelsu minn ħafna inkwiet legali u politiku wara l-konklużjonijiet inkonklussivi tal-inkjesta Egrant?

Hawn xi ħadd li ser jemmen li d-deċiżjoni tal-Prim Ministru ma kellha x'taqsam xejn mal-konklużjonijiet tal-inkjesta?

Ikkunsidraw il-ħatra ta' Francesco Depasquale.

Din il-ħatra taf ukoll tkun waħda mistħoqqa.

Iżda dan m'huwiex il-punt.

Il-punt hu li l-ħatra tiegħu f'dan l-istadju partikolari hi waħda li hi tassew konvenjenti għal min ħa d-deċiżjoni – jiġifieri Joseph Muscat – li għandu kull interess li jara li ma jkunx Francesco Depaqsuale li jiddeċiedi dwar jekk Karl Cini għandux jiġi mġiegħel jixhed fil-kawżi ta' libell liema xiehda tista' twassal biex jinstemgħu t-tweġibiet li huma meħtieġa dwar 17 Black u l-kumpanniji ta' Konrad Mizzi u ta' Keith Schembri.

Dawn huma biss żewġ eżempji.

Sar ħafna diskors ukoll dwar il-ħatra ta' Nadine Lia, ħtint Pawlu Lia, il-factotum legali tal-Labour u membru tal-Kummissjoni tal-Amministrazzjoni tal-Ġustizzja.

Din il-ħatra ssegwi ħatriet oħrajn bħalma huma dawk ta' Wenzu Mintoff, eks deputat tal-Labour, Toni Abela, konsulent fil-kabinett ta' Joseph Muscat, Joe Mifsud, eks Segretarju Internazzjonali tal-Labour, Antonio Mizzi, r-raġel ta' membru ewroparlamentari Laburista, Grazio Mercieca. eks kandidat tal-labour, Caroline Farrugia Frendo, bint eks deputat mexxej tal-Labour, Joanne Vella Cuschieri, eks kandidata tal-Labour li minn Maġistrat illum saret Imħallef, Charmaine Galea, i-sieħba fl-uffiċċju legali ta' Toni Abela, Myriam Hayman, eks sieħba fl-uffiċju legali ta' deputat mexxej ieħor tal-Labour, Monica Vella, eks kunsilliera tal-Labour, Yana Micallef Stafrace, bint eks ministru tal-Labour u Consuelo Scerri Herrera oħt ministru Laburista.

Il-lista għad titwal.

Huma jafu li m'hemmx skużi għal din l-imġieba tagħhom u li spiċċaw ingidmu meta l-konklużjonijiet tal-Kummissjoni ta' Venezja xxandru qabel iż-żmien bħala riżultat tal-assassinju ta' Daphne Caruana Galizia u għalhekk qabel temmew il-pjan tagħhom biex jestendu l-ħakma fuq il-ġudikatura kollha kemm hi.

Għaldaqstant qed jagħmlu minn kollox biex iżellqu l-ħatriet qabel iseħħu t-tibdiliet biex b'hekk dawn ikunu inqas effettivi.

Dawn qed jippruvaw igħadduha lixxa.

Hawn xniegħa li fis-sigħat li ġejjin ser isiru l-ħatriet tal-Imħallfin u tal-Maġistrati.

Fid-djarju tal-President tal-lum m'hemm ebda riferenza għat-teħid tal-ġuramenti tal-kariga.

Previous: Repubblika titlob lill-Qorti tordna lill-Gvern iwaqqaf il-ħatriet tal-imħallfin Next: Nhar it-Tnejn il-Qorti se tisma' rikors b'talba li jitwaqqaf il-proċess tal-ħatriet tal-ġudikanti.

Il-President xorta waħda bi ħsiebu jippresiedi ċ-ċerimonja tal-ħatra tal-ġudikanti illum wara nofsinhar? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Nhar it-Tnejn il-Qorti se tisma' rikors b'talba li jitwaqqaf il-proċess tal-ħatriet tal-ġudikanti. Il-President xorta waħda bi ħsiebu jippresiedi ċ-ċerimonja tal-ħatra tal-ġudikanti illum wara nofsinhar?

L-Imħallef Mark Chetcuti iffissa għal nhar it-Tnejn is-smiegħ tar-rikors li ppreżentat Repubblika biex jitwaqqaf il-proċess tal-ħatriet tal-ġudikanti sakemm jiġu implimentati r-rakkomandazzjonijiet tal-Kummissjoni ta' Venezja.

Il-Qorti ordnat li l-gvern għandu jiġi notifikat b'dan id-digriet immedjatament.

Madankollu, jidher li l-President ta' Malta George Vella ser jippresjiedi fuq il-ġuramenti tal-ħatra tal-ġudikanti l-ġodda illum wara nofsinhar fit-3.00.

Dan ikun ifisser li George Vella jkun qed jinjora dak kollu li kellha xi tgħid il-Kummissjoni ta' Venezja fis-sens li l-metodu tal-għażla tal-ġudikanti huwa wieħed li jikser il-Kostituzzjoni għax ma jaqbilx mal-prinċipji tad-demokrazija.

Wara kollox, jekk ma jkunx hemm ġudikatura indipendenti, m'hemmx demokrazija.

Dan ikun ifisser ukoll li l-President George Vella ikun qed jinjora l-fatt li nhar it-Tnejn bi ħsiebha tisma' r-raġunijiet li ser jinġiebu għala dak li ser iseħħ illum mhux biss imur kontra d-demokrazija iżda jikser ukoll il-Kostituzzjoni.

Il-għala din l-għaġġla kollha?

Fil-frattemp, Repubblika ippreżentat fil-Qorti talba urġenti oħra li fiha l-Qorti ntalbet twaqqaf lill-gvern milli jibqa' għaddej biċ-ċerimonja tal-ħatriet.

Previous: Iżellqu l-ħatriet Next: Repubblika: Nhar it-Tnejn inkunu hemm window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-vaż ta' Pu Yi

Għal Joseph Muscat u Owen Bonnici, Repubblika ma teżistix għalkemm nhar it-Tnejn fil-Qorti ser ikollhom iwieġbu għar-rikors li ġie preżentat minnha.

Jippreferu jirreferu għall-avukati tagħha — Jason Azzopardi u Simon Busuttil — hekk kif iwieġbu għall-akkuża ta' Repubblika li huma qegħdin jiksru l-wegħda tagħhom li jimplimentaw ir-riformi li ntalbu mill-Kummissjoni ta' Venezja.

Kien hemm min ikkummenta fis-sens li Repubblika stiednet din il-kwalità ta' reazzjoni meta qabbdet lil żewġ membri parlamentari tal-PN biex jidhru għaliha.

Kumment bħal dan tistennieħ għaliex dan il-pajjiż għadu miżgħud b'politiċi li għadhom libsin il-ħarqa u li jehdew fl-inkejja u fit-tgħajjir personali minflok iwieġbu għall-argumenti li jkunu nġiebu.

Repubblika għandha għerf biżżejjed biex l-għażla tal-avukati li jirrappreżentawha ssejjisha fuq dak li tħoss li għandu l-akbar ċans li jwassalha għas-suċċess f'dak kollu li tkun daħlet għalih.

Repubblika m'hix bi ħsiebha tiġi kundizzjonata mill-gvern biex tagħmel għażliet inferjuri biex imbagħad tkun tista' issib il-kenn mid-diskors inkrepattiv u bla sugu ta' Joseph Muscat.

Id-diskors tal-bieraħ ta' Joseph Muscat kien wieħed ta' barra minn hawn.

Huwa qal li Simon Busuttil u Jason Azzopardi kellhom l-ardir jippreżentaw rikors b'talba għall-implimentazzjoni adegwata tar-riformi f'dik li hi għażla tal-ġudikanti meta fl-2106 dawn kienu vvutaw favur is-sistema li hemm illum.

B'qerq liema bħalu, pprova jpinġihom bħala persuni inkonsistenti u mħawwdin.

Iżda l-Kummissjoni ta' Venezja kienet għamlet analiżi netta tas-sitwazzjoni u qalet ċar u tond li r-riformi li seħħew fl-2016 kienu "pass fid-direzzjoni t-tajba".

Nistaqsi: hemm xi raġuni taħt il-kappa tax-xemx għala wieħed m'għandux jivvota favur "pass fid-direzzjoni t-tajba"?

Iżda l-Kummissjoni ta' Venezja qalet ukoll li minkejja t-teħid ta' dan il-pass, Malta għad fadlilha ħafna x'taqdef biex twassal il-vapur tagħha fil-port.

Fl-2016, kien inħoloq Kumitat biex jilqa' l-applikazzjonijiet ta' dawk l-avukati li wrew ix-xewqa li jservu fil-ġudikatura u biex ukoll igħarbel dawn l-applikazzjonijiet.

Il-ħolqien ta' dan il-Kumitat kien novità.

Il-ħolqien ta' dan il-Kumitat kien pass fid-direzzjoni t-tajba u għalhekk għamel sewwa kull min ivvota favur il-ħolqien tiegħu.

Madankollu jista' jingħad li l-ħolqien ta' dan il-Kumitat minnu nnifsu tabilħaqq jiggarantixxi l-indipendenza tal-ġudikatura?

Xejn minn dan.

Il-Prim Ministru xorta waħda baqa' bid-dritt li jagħmel il-ħatriet.

Il-Kumitat lanqas jista' jesprimi preferenza għal applikant fuq ieħor li jkun għadda minn għarbiel mill-aktar bażiku.

U fl-aħħar mill-aħħar, il-Prim Ministru għandu l-jedd li jinjora l-fehma tal-Kumitat.

Allura fejn hi l-indipendenza?

Issa jekk wieħed jaqra' d-diskorsi li kienu saru fl-2016 fil-Parlament, wieħed għandu jsib li Jason Azzopardi kien tkellem b'saħħa dwar il-fatt li r-riformi li kienu qed jiġu proposti dak iż-żmien ċertament ma kinux biżżejjed.

Huwa kien tkellem favur l-indipendenza tal-ġudikatura f'dik li hi l-għażla ta' ġudikanti ġodda u sa wasal biex fassal abbozz ta' liġi huwa stess.

M'għandniex xi ngħidu, dan l-abbozz il-gvern injorah.

Kontra qalbu, l-grupp parlamentari ta' żmien Simon Busuttil kien iddeċieda li jivvota favur it-tibdiliet u kien qal li, għalkemm dawn it-tibdiliet ma kinux ser iwasslu biex jintlaħaq l-għan mixtieq, ried juri ċerta rieda tajba u stqarr li ma kienx hemm raġunijiet validi il-għala ma kellux jappoġġjahom.

Illum jien ngħid li l-Oppożizzjoni ta' dak iż-żmien ma kienx messha appoġġjat dawn it-tibdiliet nofs kedda.

Kont nirrifjuta li nappoġġja miżura li l-gvern kien pinġiha bħallikieku kienet xi pass favur aktar trasparenza meta fil-fatt il-manipulazzjoni kienet ser tkompli u dan minkejja li kienet se titlibbes il-libsa tal-leġittimità.

Ngħid id-dritt, meta jiġri dan, ir-riformi bħal dawk tal-2016 jkunu pass fid-direzzjoni l-ħażina għax jispiċċaw ma jeffettwawx b'mod pożittiv il-ħajja demokratika u jispiċċaw jintużaw bħala pretest biex kollox jibqa' kif inhu.

Għandna eżempju ħaj tal-mod kif introduċew il-liġi dwar il- whistleblowers biex, waqt li jkomplu jippersegwitaw u jheddu lil persuni bħal Jonathan Ferris u Maria Efimova, jkunu jistgħu jmorru jgħidu li għamlu liġi biex iħarsuhom.

Il-bieraħ hekk għamel Joseph Muscat meta lill-avukati ta' Repubblika fakkarhom li fl-2016, bħala membri tal-Parlament, kienu vvutaw favur it-tibdiliet.

U għamel użu minn dawn it-tibdiliet biex jipprova jiġġustifika l-kontinwazzjoni ta' sistema li l-Kummissjoni ta' Venezja tqisha bħala waħda li mhix xierqa f'soċjetà demokratika.

Ma kellhomx għalfejn jiskantaw.

Meta jkollok Prim Ministru ta' pajjiż li jara kif jagħmel biex jikkanċella l-impenji kollha li jkollu u fl-istess waqt jordna l-kanċellament tal-impenji tal-President, tal-Avukat Ġenerali, tal-Ministru tal-Ġustizzja, tal-Aġent Prim Imħallef u ta' tant oħrajn biex, malajr malajr, ikun jista' jagħti l-ġurament tal-ħatra lil 6 membri ġodda tal-Ġudikatura biex b'hekk jipprova jaħrab milli jwieġeb rikors preżentat minn NGO, wieħed malajr jintebaħ li s-soċjetà tagħna mhix waħda demokratika.

Din m'hi xejn ħlief tirannija ta' re liebes il-ħarqa – Pu Yi ċkejken – li jippretendi li dak li huwa jħalli fil-vaż għandna nerfgħuh f'armarju għall-qima tagħna.

Ebda mexxej li jippretendi li huwa wieħed demokratiku m'hu se jażżarda juri d-disprezz tiegħu fil-konfront tas-soċjetà ċivili billi jwieġeb għal talba legali tagħha bżħafna sarkażmu superfiċjali dirett kontra l-avukati tagħha.

Fil-qorti, pantomimi bħal dawn ma jaħdmux, Sur Prim Ministru.

Previous: Repubblika: Nhar it-Tnejn inkunu hemm Next: Sentimenti ta' bigottiżmu sfrenat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Repubblika: Nhar it-Tnejn inkunu hemm

Stqarrija ta' Repubblika: Repubblika hi grata li l-Prim Awla tal-Qorti Ċivili laqgħet it-talba tagħha li r-rikors li daħħlet dal-għodu biex il-gvern jitwaqqaf milli jaħtar Imħallfin u Maġistrati ġodda sakemm idaħħal ir-riformi li esiġiet il-Kummissjoni Venezja jinstema' b'urġenza.

Fil-fatt il-Qorti dal-għodu ordnat li l-gvern iwieġeb l-argumenti ta' Repubblika s'għada fil-għaxija biex il-każ jibda jinstema fil-Qorti nhar it-Tnejn fil-għodu.

Repubblika hi diżappuntata, għalkemm bl-ebda mod m'hi sorpriża, li meta ra dan il-Gvern fi ftit minuti irriġmenta lill-President biex jagħti l-ġurament lil sitt ġudikanti promossi jew ġodda.

Safejn nafu din kienet l-akbar darba li nħatru f'salt wieħed Imħallfin u Maġistrati f'daqqa f'ċerimonja organizzata bl-għaġġla u fi sforz ta' paniku ma jmurx xi Qorti tilħaq twaqqaf l-intenzjoni espliċita tal-Gvern li jimla l-bank tal-ġudikatura b'nies tal-għażla tiegħu.

Wara li tħabbret iċ-ċerimonja tal-lum Repubblika talbet lill-Qorti tordna li ċ-ċerimonja titwaqqaf iżda l-Qorti sabet li dan ma kienx meħtieġ għax ma kien se jiġri xejn illum li ma jistax jitreġġa lura.

Aħna infurmati li f'kummenti lill-istampa llum il-Prim Ministru Joseph Muscat u l-Ministru tal-Ġustizzja Owen Bonnici issuġġerew li din id-deċiżjoni tal-Qorti kienet tfisser xi forma ta' rebħa għall-Gvern.

Impliċitament ikkonfermaw ukoll li ddeċidew li jgħaġġlu biex jaħtru l-ġudikanti l-ġodda ma jmurx tilħaq tiġi deċiżjoni materjali ta' xi Qorti li twaqqafhom milli jagħmlu li jridu.

Naturalment m'hu minnu xejn li l-Gvern illum rebaħ xi ħaġa fil-Qorti .

Il-Qorti llum astjeniet milli tordna li titwaqqaf iċ-ċerimonja tal-lum għax jekk wara li tisma' b'urġenza l-kawża ssib li l-ħatriet tal-lum ma kellhomx isiru, il-Qorti għandha l-poter tiddikjarhom nulli u tirriversahom.

Il-Qorti dehrilha li kien ikollha tindaħal illum biss li kien jiġri xi ħaġa li ma tistax titreġġa lura.

Fil-prattika, d in tkun eventwalità ferm agħar milli kieku l-Gvern ħalla l-kors urġenti tal-ġustizzja qabel jibqa għaddej bil-ħatriet, iwieġeb fil-Qorti s'għada u jagħmel l-argumenti tiegħu fil-Qorti minn nhar it-Tnejn.

Kuntrarju għal dak li qal illum il-Prim Ministru b'difiża għall-aġir tal-Gvern, il-ħatriet mgħaġġla tal-lum juru disprezz effettiv lejn il-kors tal-ġustizzja.

Il-Gvern h u determinat li bil-kliem jgħid li jrid jimplimenta r-riformi demokratiċi li trid il-Kummissjoni Venezja u bil-fatti jaġixxi biex ikompli jgħaffeġ l-indipendenza tal-ġudikatura u konsegwentement id-demokrazija f'Malta.

Nhar it-Tnejn fil-għodu Repubblika se tkun fil-Qorti biex tispjega għalfejn il-Kostituzzjoni ta' Malta li trid li Malta tkun demokratika, teħtieġ li l-Imħallfin u l-Maġistrati ma jibqgħux jinħatru bl-għażla tal-Prim Ministru.

Repubblika m'għandhiex xi illużjoni li l-protesti u l-inizjattivi tagħha b'xi mod jinkwetaw lill-Prim Ministru.

Xejn s'issa ma żamm lil Joseph Muscat mill-eżerċizzju sistematiku li jieħu pussess partiġġjan tal-istituzzjonijiet suppost indipendenti tal-pajjiż.

M'għandniex xi illużjoni li weħidna se nibdlu din ir-realtà.

Dan iżda ma jnaqqas xejn mid-dmir tagħna li anke jekk weħidna nitkellmu u naħdmu bil-mezzi kollha li tippermettilna l-liġi biex nipproteġu d-demokrazija f'Malta.

Il-missjoni tagħna mhix motivata b'xi garanzija ta' rebħa aħħarija, iżda bil-konvinzjoni li mingħajr l-isforz tas-soċjetà ċivili, gvern li jgħaffeġ id-demokrazija jingħata raġun jaħseb li m'hemm xejn xi jżommu jibqa' għaddej minn fuq il-liġi.

Previous: Nhar it-Tnejn il-Qorti se tisma' rikors b'talba li jitwaqqaf il-proċess tal-ħatriet tal-ġudikanti.

Il-President xorta waħda bi ħsiebu jippresiedi ċ-ċerimonja tal-ħatra tal-ġudikanti illum wara nofsinhar?

Next: Il-vaż ta' Pu Yi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Sentimenti ta' bigottiżmu sfrenat

Jekk il-Partit Nazzjonalista, f'attentat biex iħajjar lin-nies toħroġ tivvota, qed iħoss il-ħtieġa li jitkellem dwar " clans ta' barranin li m'humiex ta' kwalità li jbeżżgħu lit-tfal u liż-żgħażagħ tagħna u li lis-soċjetà qed jagħmluha aktar fqira", huwa ċar li qiegħed jittama li jiġbed lejh il-voti ta' dawk li għandhom tendenzi faxxisti, razzisti u bigotti.

Din m'hi xejn ħlief tattika li l-għan tagħha huwa li lir-razzisti turihom li hemm min hu razzist aktar minnhom.

Diskors bħal dan jirrifletti distakkament sħiħ minn mar-realtà.

Nikkunsidraw il-frażi li l-bieraħ għamel użu minnha Adrian Delia: " clans ta' barranin li m'humiex ta' kwalità li jbeżżgħu lit-tfal u liż-żgħażagħ tagħna u li lis-soċjetà qed jagħmluha aktar fqira," u nifluha biċċa biċċa.

Għal liema clans qed jirreferi?

Clans huma familji komposti minn ħafna membri jew familji li jiġu minn xulxin jew għallinqas grupp ta' nies li għandu interessi komuni li jesprimihom b'mod kollettiv.

Dawk li jgħixu hawn Malta iżda li ma twieldux hawn jiġu mill-irkejjen kollha tad-dinja.

Dawn ma jidhirx li qatt ikkunsudraw lilhom infushom bħala membri ta' ġgajta li tinjora d-differenza interni iżda li tiddistingwi lilha nnifisha mill-"oħrajn" (jiġifieri dawk imwildin hawn).

Kuntrarjament għal dak li stqarr Adrian Delia fid-diskors tiegħu, jekk kien hawn grupp ta' nies fil-pajjiż li l-mexxejja tiegħu li ġabu ruħħom bħallikieku kienu qed imexxu tribù esklussiv u ostili, dawn m'huma ħadd ħlief il-poplu mwieled hawn.

Jekk hawn xi clan , dan ċertament huwa ffurmat minn persuni mwildin Malta.

M'għandniex xi ngħidu, fil-frażi li uża hemm element ta' bigottiżmu: "għalija ċ-Ċiniżi, s-Suwed u l-Għarab huma kolla wiċċ wieħed."

Il-bigotta x'aktarx se jirraġuna li jekk persuna għandha ġilda sewda, din allura tinsab f'konfoffa ma' kull min għandu karnaġjon iswed.

'Dawn kollha jaħsbu bl-istess mod'.

Qed jisirqulna xogħolna u jistupraw lin-nisa tagħna.

U qed ibeżżgħu lit-tfal tagħna.

Delia semma wkoll il-"barranin mhux ta' kwalità".

Il-kwalità kif titkejjel?

M'għandniex xi ngħidu, l-implikazzjoni hi waħda ċara.

Adrian Delia jidhirlu li dawk il-persuni li jixtru jew jikru appartamenti lussużi, jtiru bl-ajruplan privat tagħhom u li jqabbdu avukati u accountants biex igħinuhom jaħbu flushom huma persuni ta' "kwalità għolja".

Iżda dawk il-persuni li jaħdmu lejn u nhar biex jaqilgħu ħobżhom, li jitilqu lill-familji tagħhom biex jaqilgħu l-għajxien tagħhom – anki jekk fil-proċess jiġu sfruttati u ttrattati qishom ilsiera – u jibgħatu lill-familji dik ix-xi ħaġa biex jitimgħu lill-uliedhom u forsi wkoll jedukawhom: dawn huma ta' "kwalità baxxa".

Il-Partit Nazzjonalista issa b'dan il-mod qed ikejjel il-kwalità tal-bnedmin?

Għal snin sħaħ, il-PN tkellem dwar "Solidarjetà, dejjem.

Kullimkien", dwar "Biex ħadd ma jibqa' lura" u dwar "Politika għall-Bniedem Sħiħ".

Issa bdejna nitkellmu dwar persuni ta' kwalità għolja u persuni ta' kwalità baxxa.

Madankollu l-isbaħ waħda kienet meta stqarr li l-barranin qed "ibeżżgħu lit-tfal".

It-tfal għaliex għandhom ikunu mbeżżgħin mill-barranin?

Lit-tfal x'messaġġ qiegħed twasslilhom?

Se toqgħod tbeżżagħhom li l-babaw l-iswed se jiġi biex jaħtafhom minn idejn il-ġenituri tagħhom?

Taf b'xi esperjenza bħal din?

Taf b'xi każ fejn xi ħadd "mill- clan ta' barranin mhux ta' kwalità" wettaq xi ħaġa li tiġġustifika l-biża' kollettiva minn xi ħadd f'dak il-" clan "?

Ma nippretendix li lil Adrian Delia għandi noqgħod nagħtih il-pariri dwar kif għandna nassiguraw li t-tfal ma jiġux imbeżżgħin.

Ma nagħmlux mod li qiegħed igħid li t-tfal m'għandhom jafdaw lil ħadd ħlief lil dawk il-persuni li għandhom karnaġjon abjad?

Kemm huwa ċert li dan il-parir huwa wieħed li jħares is-sigurtà tat-tfal?

Ma nagħmlux mod li lil uliedu qed iħarriġhom biex jiddistingwu bejn barranin ta' kwalità għolja u dawk ta' kwalità baxxa?

Jaqaw lill-membri tal- clans ta' barranin li qed jibgħatu flus lejn Manila jew Kampala biex jitimgħu lil uliedhom iridu igħadduhom minn għarbiel biex jaraw jekk dawn humiex jevadu t-taxxi?

Tal-aħħar: skont Adrian Delia, dawn "il- clans ta' barranin li m'humiex ta' kwalità li jbeżżgħu lit-tfal" qed ifaqqru lis-soċjetà.

Sa ċertu punt, hawn għandu raġun.

Mingħajr ma nafu, l-barranin li qed igħixu fostna nibtu fina l-agħar sentimenti — sentimenti ta' bigottiżmu sfrenat — u dan is-sentiment ħtarnieh bħala l-mexxej tal-Partit Nazzjonalista.

Previous: Il-vaż ta' Pu Yi Next: Jehdew fil-patrijottiżmu falz window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jehdew fil-patrijottiżmu falz

"Malta f'qalbna," qalilna Joseph Muscat.

Din x'aktarx hi r-raġuni għala ċ- chief of staff tiegħu u l-Ministru favorit tiegħu ħolqu strutturi fil-Panama, fi New Zealand, f'Dubai, fil-British Virgin Islands u f'repubbliki tal-banana oħrajn biex jaħbu ġidhom.

Tal-Labour, it-tema tal-kampanja tagħhom iridu jpinġuha bħala waħda pożittiva iżda fil-fatt hi waħda negattiva għall-aħħar u hi msejsa fuq kampanja bla waqfien li ilha sejra xhur u ġimgħat sħaħ li baqgħet tixli bħala traditur ta' pajjiżu u bħala lagħqi tal-barrani lil kull min m'huwiex fuq in-naħa tagħhom.

Dan m'hu xejn ħlief patrijottiżmu falz u maqlub apposta ta' taħt fuq biex jiġu kalunjati l-avversarji politiċi u biex jittimbrawhom bħala Ġakbini li jikkoperaw mal-għadu.

Tal-Partit Demokratiku qed isostnu li din it-tema ġiet ikkupjata minn dik tagħhom li ġġib l-isem "pajjiżna f'qalbna".

X'aktarx ma kienu jgħidu xejn li kieku tal-Labour, b'mod mill-aktar pervers biex ixejnu l-effett mixtieq tal-PD, ma qalbux is-sinjifikat tat-tema ta' taħt fuq.

B'tema bħal din tal-PD riedu jfissru li, tkun xi tkun l-imġieba u l-politika tagħhom, il-pajjiż jiġi dejjem qabel l-interessi politiċi dojoq tagħhom.

Jiġifieri li l-kritika li jagħmlu, jagħmluha għax iħobbu lil pajjiż u mhux biex imaqdruh.

Il-patrijottiżmu tal-Labour qed jitpinġa f'kuntrast ma' dawk li, skont hu, huma neqsin minnha.

Ma naħsibx li huma tal-PD li jinsabu fil-mira ta' Joseph Muscat.

Lejlet l-elezzjonijiet Ewropej, ma nistax ma niftakarx fid-determinazzjoni li kellu Joseph Muscat qabel l-elezzjoni ta' Ġunju 2017 mhux biss li jirbaħ iżda wkoll li jelimina mix-xena żewġ xewkiet kbar, jiġifieri Daphne Caruana Galizia u Simon Busuttil.

Proprju issa, Joseph Muscat jinsab kuntent b'Oppożizzjoni li xejn m'hi tħabbtu.

Ċertament jirvella meta l-bqija tad-dinja – meraviljata bil-wiċċ sfiq li għandu – tistaqsih mistoqsijiet li ma jkunx jista' jaħrab minnhom.

Muscat jippretendi li għandu l-jedd li jgħaddiha lixxa dwar kollox.

Dawn l-elezzjonijiet, tal-Labour qed jistennew li jirbħuhom.

Iżda ma jridux biss jemfasizzaw il-fatt li ser igawdu maġġoranza ta' voti.

Meta tal-Labour ma jkunux kapaċi jirbħu argument li jkun imsejjes fuq provi, tal-Labour lill-avversarji jgħajjruhom sħaħar u tradituri.

Dak li seħħ f'Ġunju 2017, Joseph Muscat issa jrid jirrepetih.

Fin-nofs m'għandu jkun hemm ebda Matthew Caruana Galizia, ebda David Casa, ebda Caroline Muscat, ebda Times of Malta , ebda Repubblika, ebda Simon Busuttil, ebda Roberta Metsola, ebda tradituri u sħaħar biex jagħmlu l-bsaten fir-roti lill-proġett tiegħu li jaħkem lill-Istat Malti b'mod totali.

Il-Malta li tinsab f'qalbu hi l-istess Malta li huwa jippretendi li hi tiegħu.

F'Malta bħal din fl-aqwa żmien m'hemmx wisa' għad-dissens u għall-kritiċi tal-Kbir Re Joseph.

Mhux ta' b'xejn li Hugo Chavez kien diġà uża tema bħal din ferm qabel Joseph Muscat.

Tema li trid iġġiegħlek temmen li qalb Muscat tinsab f'idu.

Iżda l-għan veru huwa wieħed u wieħed biss: is-setgħa assoluta u l-vantaġġi personali li din iġġib magħha.

Previous: Sentimenti ta' bigottiżmu sfrenat Next: Repubblika: Konrad Mizzi u Keith Schembri taħt inkjesta window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Repubblika: Konrad Mizzi u Keith Schembri taħt inkjesta

Stqarrija ta' Repubblika: Repubblika tesprimi sodisfazzjon li l-Maġistrat Doreen Clarke laqgħet it-talba tal-organizzazzjoni tagħna biex issir inkjesta dwar l-iskandlu Panama Papers biex jinġabru l-provi fir-reat li aħna qed ngħidu twettaq minn Konrad Mizzi, Keith Schembri, Brian Tonna, Karl Cini u Mario Pullicino.

Il-Maġistrat qablet li: Ippreżentajna dokumentazzjoni li tagħti kreddibilita' lill-allegazzjonijiet tagħna; Hu ġustifikat skond il-liġi li jinġabru l-provi f'dan il-każ; M'hux ir-rwol tagħna (jew tal-Maġistrat) li tistabilixxi u tipprova l-ħtija imma teżisti informazzjoni soda biż-żejjed biex timmerita inkjesta.

Repubblika hi sodisfatta wkoll li ġiet respinta t-talba ta' Konrad Mizzi biex ma tiħux id-deċiżjoni li tinfetaħ inkjesta sakemm jinstema' l-każ li għamel fil-Qorti Kostituzzjonali biex jgħid li inkisrulu d-drittijiet tiegħu.

Repubblika tinnota l-istqarrija tal-Gvern tal-lum li fi ftit kliem qed tippreżenta din id-deċiżjoni bħala xi rebħa għal Konrad Mizzi u Keith Schembri u xi telfa għal Simon Busuttil (li għamel rikors bħal tagħna) u għal Repubblika (avolja il-Gvern ma jindenjax ruħu jsemmina).

Repubblika tifhem li l-Gvern juri disprezz lis-soċjeta' ċivili.

Ma nippretendux aħjar.

Imma nuru l-għadab tagħna li l-Gvern juri disprezz lill-Qorti billi jikkwotha ħażin u jiżvijja lill-pubbliku.

Il-Maġistrat Doreen Clarke illum iddeċidiet li hu prattiku li l-inkjesta dwar il-Panama Papers, minħabba li xi aspetti tagħha diġa' qed jiġo koperti f'inkjesta ta' Charmaine Galea, din ta' l-aħħar tkun il-Maġistrat inkwirenti f'dan il-każ.

Din hi deċiżjoni prattika li ma tnaqqas xejn mir-realta' sempliċi u skomda għall-Gvern tad-deċiżjoni tal-Maġistrat Clarke: il-bieraħ Konrad Mizzi u Keith Schembri ma kinux suġġetti t'inkjesta kriminali.

Illum huma.

Din hi l-ewwel darba wara 3 snin li Keith Schembri u Konrad Mizzi huma fl-aħħar suġġetti għal investigazzjoni ordnata minn Maġistrat dwar korruzzjoni u ħasil ta' flus.

Kuntrarju għal dak li għamel il-Gvern, Repubblika qed tippubblika d-deċiżjonijiet tal-lum tal-Maġistrat Doreen Clarke li jikkonfermaw il-verita' ta' dak li qed tistqarr Repubblika u l-qerq tal-Gvern.

Il-fatt sempliċi hu li għal dawn l-aħħar tlett snin Konrad Mizzi, Keith Schembri u l-oħrajn għamlu minn kollox biex jevitaw id-deċiżjoni tal-lum.

Għandna nifhmu issa li l-Gvern qed jgħid li ma nbidel b'xejn minn din id-deċiżjoni li Konrad Mizzi, Keith Schembri u l-oħrajn mhumiex se jappellaw mid-deċiżjonijiet tal-Maġistrat Doreen Clarke u Konrad Mizzi se jerġa' jirtira l-kawża Kostituzzjonali tiegħu.

La skond il-Gvern din mhix deċiżjoni li tagħti raġun l-appell ta' Repubblika, allura għandu issa jħalliha tiġi implimentata.

Repubblika tixtieq biss li jinżammu l-provi li Konrad Mizzi u Keith Schembri u min għenhom wettqu korruzzjoni u reati oħra marbuta mal-uffiċju tagħhom.

Intant intennu l-appell tagħna lill-Pulizija li, anke jekk tlett snin tard, jibdew huma wkoll l-investigazzjonijiet meħtieġa.

Intennu wkoll li Konrad Mizzi u Keith Schembri għandhom jirreżenjaw immedjatament u magħhom Joseph Muscat li sal-istqarrija qarrieqa tal-lum qed jipproteġihom.

Digriet rikors Repubblika digriet rikors konrad mizzi

Previous: Jehdew fil-patrijottiżmu falz Next: Lil Joseph busulu jdejh window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Lil Joseph busulu jdejh

Jekk il-Prim Ministru qed iġiegħlek taħseb li ma jista' għalih ħadd u xejn, din l-istrateġija qed taħdimlu ġmielha.

Joseph Muscat m'huwiex baħnan.

M'għandniex xi ngħidu, huwa jaf li issa Konrad Mizzi u Keith Schembri huma persuni suspettati f'inkjesta kriminali.

Minnha nnifisha din mhix prova li seħħ ksur ta' liġi u huma qed jissuktaw biċ-ċaħdiet tagħhom u fl-istess waqt jiddikjaraw li huma għandhom jitqiesu innoċenti sakemm ma jiġix pruvat li huma ħatjin.

Iżda anki jekk wieħed kellu jikkunsidra l-livelli baxxi ta' mġieba li huma mdorrijin bihom tal-Labour, politikament dawn it-tnejn kien imisshom ilhom li dabbru rashom.

Min jidħol għall-ħajja politika m'għandux iżomm il-kariga kemm il-darba Maġistrat ikun stqarr li 'teżisti ċerta kredibilità f'allegazzjoni dokumentata li ........ kien seħħ reat kriminali (li fih jinsabu mdaħħlin, fost oħrajn, Keith Schembri u Konrad Mizzi) ...... u li hemm dak kollu li teżiġi l-liġi biex tinbeda' inkjesta'.

Dak li jiktbu l-Maġistrati, ma jiktbuħx biex iqanqlu l-polemiċi.

Għall-grazzja t'Alla, dawn jimpurtahom biss mill-konsegwenzi legali ta' dak li jiktbu u mhux mill-impatt politiku ta' kitbiethom.

Il-konsegwenza legali hi li dawn iż-żewġ ħallelin issa jinsabu taħt inkjesta u l-konsegwenza politika ta' dan l-iżvilupp hi li għandhom iwarrbu, anki b'mod temporanju, sakemm jintemm il-kors tal-ġustizzja.

Tistenniha minn Joseph Muscat – wieħed mis-sħab ewlenin fil-konfoffa kriminali ta' Keith Schembri – li jikser il-wegħda li kien għamel żmien ilu li l-ftuħ ta' inkjesta kellha ġġib magħha r-riżenja ta' Keith Schembri.

Tistenniha għaliex Joseph Muscat, biċ-ċiniżmu kollu tiegħu, jinqala' ħafna fil-manipulazzjoni politika.

Il-ħnieżer ħażżew fuq il-ħajt tal-liġijiet li ebda annimal ma jista' jorqod fis-sodod.

Jum fost oħrajn, hekk kif il-ħnieżer iddeċidew li kien wasal iż-żmien li jibdew jorqdu fis-sodod, l-annimali l-oħrajn tar-razzett skoprew li l-liġi fil-fatt minn dejjem kienet tgħid li ebda annimal ma jista' jorqod f'sodda mifruxa bil-lożor.

Din l-aħħar biċċa ma setgħux jiftakruha.

Keith Schembri ser ikollu jwarrab jekk Maġistrat jiftaħ inkjesta kriminali dwar l-imġieba tiegħu.

Issa li din l-inkjesta infetħet, Joseph Muscat qed igħid li l-wegħda li kien għamel ma tgħoddx għaliex l-inkjesta twaħħdet ma' oħra li tinsab għaddejja.

Sofistrija?

Għad m'għandkomx idea.

Milli jidher l-inkjesta li ġiet estiża biex tinvestiga lil Keith Schembri u lil Konrad Mizzi kienet diġà qed tinvestiga lil 17 Black.

Sirna nafu b'dan meta lil Owen Bonnici żelqitlu li kienet qed issir inkjesta mill-Maġistrat Charmaine Galea u dan hekk kif ġie mistoqsi dwar ir-raġuni għala ma kinitx qed tiġi nvestigata l-istorja li nkixfet fis-sens li sid il-kumpannija fid-Dubaj huwa Yorgen Fenech.

Ta' min ifakkar: Daphne Caruana Galizia kienet kixfet il-fatt li Keith Schembri u Konrad Mizzi huma s-sidien rispettivi ta' Hearnville u Tillgate fil-Panama.

Ftit wara, dan il-fatt kien ġie konfermat mill- Panama Papers .

Ta' The

Daphne Project kixfu li 17 Black kienet intrabtet li tħallas lil Keith Schembri u lil Konrad Mizzi $5,000 kuljum.

Aktar tard, ta' The Daphne Project żvelaw li sid is-17 Black huwa Yorgen Fenech.

Yorgen Fenech imexxi t- Tumas Group , wieħed mis-sħab fil-konsorzju Electrogas .

Keith Schembri u Konrad Mizzi taw kuntratt ta' 18 il-sena lill- Electrogas li huwa mimli b'vantaġġi ġenerużi għall-fornitur a spejjeż tal-konsumaturi Maltin.

Kif kiteb espert fil-ġurnal Ingliż The

Guardian , Malta qed "titlef gliegel ta' flus" bis-saħħa ta' dan il-kuntratt.

Hekk kif sirna nafu li 17 Black hi s-suġġett ta' inkjesta kriminali, aħna fakkarna lil Joseph Muscat li kien wiegħed li Keith Schembri jkollu jwarrab ġaladarba tinbeda' inkjesta.

Iżda Joseph Muscat wieġeb li Keith Schembri m'għandu għalfejn iwarrab xejn, tafux.

Għaliex l-inkjesta hi dwar il-kumpannija 17 Black u mhux dwar is-sidien tagħha jew dwar dawk li rċievew ħlasijiet mingħandha.

M'għandniex xi ngħidu, skuża redikola għall-aħħar.

Issa sirna nafu li t-termini ta' riferenza ta' dik l-inkjesta ġew estiżi biex jinkludu lil Hearnville, Tillgate u lil Konrad Mizzi u lil Keith Schembri.

Dan kollu Joseph Muscat jifhmu aktar minn ħaddieħor.

U jaf li int tifhimha bl-istess mod ukoll.

Madankollu jrid jikkundizzjonak biex taħseb li ma' ġara' xejn b'daqshekk.

Mhux għax dak li ġie żvelat mhuwiex minnu iżda għaliex jeħtieġ li tidra realtà li fiha l-liġijiet li jgħoddu għalik, ma jgħoddux għalih ukoll.

Din m'hi xejn ħlief tirannija ta' bniedem malinn.

Joseph Muscat qed igħidlek f'wiċċek li ħadd u xejn ma jista' għalih.

Il-Pulizija u l-Avukat Ġenerali jinsabu taħt il-kontroll assolut tiegħu, qed jestendi l-kmand fuq il-membri tal-ġudikatura u qed jagħmel minn kollox biex ixejjen l-aħħar żviluppi.

Qatt kontu tobsru l-kliem "mafia state" xi jfissru?

F'"mafia state", l-interessi tal-ħakkiema huma supremi u jegħlbu l-interessi tal-poplu, tal-komunità u tan-nazzjon: stat li fih it-tirann iwaħħad lilu nnifsu mal-pajjiż li huwa jkun qed imexxi.

Stat li fih il-kriminalità ssir liġi u l-ħakkiema jistennew li jingħataw qima minn dawk li jippreferu jsoddu ħalqhom u li jikkuntentaw bil-ġbir tal-frak u tal-laqx li jitferrex fuqhom.

Mela komplu għaddejjin Konrad Mizzi, Chris Cardona, Brian Tonna u l-bqija li l-impunità li qed tgawdu tafuha lis-setgħan ta' fuqkom.

Ftakru biss biex lil Joseph tbusulu jdejh.

Previous: Repubblika: Konrad Mizzi u Keith Schembri taħt inkjesta Next: Se tappellaw minn digriet li tgħidu li takom raġun? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Inkjesta li tkun tassew indipendenti

Il-gvern fl-aħħar ċeda u ntebaħ li ma setax ikompli jirreżisti t-tnedija ta' inkjesta dwar l-assassinju ta' Daphne Caruana Galizia.

Dan wara li għaddew 20 xahar ta' pressjoni pubblika, wara li l-familja tagħha rebħet kawża fil-qorti dwar aspett ieħor tal-klawsola in kwistjoni tal-Konvenzjoni Ewropea tad-Drittijiet tal-Bniedem, wara li għaddiet riżoluzzjoni tal-Assemblea Parlamentari tal-Kunsill tal-Ewropa, wara li matul sena sħiħa saret kampanja madwar id-dinja mill-NGO's ewlenin dwar il-libertà tal-kelma, wara li saret petizzjoni minn uħud minn kittieba letterarji ewlenin minn madwar id-dinja, wara li nkitbu editorjali f'uħud mill-ġurnali ewlenin tad-dinja, wara li saret kampanja minn wara l-kwinti fost gvernijiet simpatizzanti f'pajjiżi oħrajn, wara li saru protesti regolari fi Triq ir-Repubblika u wara li wlied Daphne Caruana Galizia daru d-dinja u tkellmu favur it-twettiq tal-ġustizzja ma' ommhom.

Meta ftit ġimgħat ilu Kurt Farrugia kiteb lil ġurnalista biex igħidilha li ma jaħsibx li Daphne kienet ġiet assassinata, il-gvern kompla jogħdos 'l isfel fil-ħama u, mingħajr ma ried, wera' kemm fil-fatt huma minnhom il-veritajiet li l-gvern tiegħu qed jagħmel minn kollox biex jostor.

Meta ġurnalista tinqatel, tbati d-demokrazija.

U d-demokrazija li għandna lanqas biss ingħatat l-opportunità li tgħarbel ir-raġunijiet għala tħalla jseħħ dan l-assassinju u dwar jekk tinħassx il-possibilità li qtil bħal dan jerġa' jseħħ.

Il-gvern farfar ir-responsabbiltà li jassigura li l-Istat jiġi mġiegħel jagħmel sensiela ta' mistoqsijiet lilu nnifsu.

Lill-Istat ma stajniex nistaqsuh setax għamel aktar biex jevita l-assassinju u biex insiru nafu il-gvern kienx interessat jew le jitgħallem mill-iżbalji.

Fid-dawl tar-riżultati tal-investigazzjonijiet – fejn għandna tliet akkużati li għad narawhom jiġru barra bil-libertà proviżorja għar-raġuni li l-att tal-akkuża għadu ma ġiex preżentat u m'hemm ebda ħjiel dwar l-identità ta' min qabbadhom biex iwettqu d-delitt – għadna ma fhimniex jekk tassew sarux l-isforzi kollha meħtieġa biex jinstabu t-truf kollha.

Il-gvern tagħna farfar mir-responsabbiltà li jgħarbel lid-demokrazija tagħna biex ikun jista' jifhem aħjar in-nuqqasijiet tagħha.

M'għandniex xi ngħidu, il-mod li bih tkellem Carmelo Abela llum hu u jħabbar l-inkjesta bħallikieku ried ifakkarna li xi darba l-imgħallem tiegħu kien qal li l-Inkjesta Pubblika kienet ser issir , ma jwassalx biex jinstab tarf tal-kwistjoni.

Għadna biss fil-bidu.

Iżda jekk il-gvern bi ħsiebu jaħtar xi Philip Sciberras ieħor biex jikteb rapport li jispiċċa biex jitfa' t-tort tal-assassinju ta' Daphne Caruana Galizia fuqha nnifisha għaliex "jaħasra, stednitha b'idejha", ikollna konferma oħra li l-unika ħeġġa li għandu l-gvern hi li jgħatti xturu jew xtur ħaddieħor.

L-inkjesta pubblika għandha tingħata s-setgħa li tgħarbel b'mod dettaljat l-imġieba tal-gvern u ta' awtoritajiet oħrajn fis-snin qabel seħħ l-assassinju ta' Daphne Caruana Galizia u minn dakinhar tal-assassinju 'l hawn.

L-inkjesta għandu jkollha s-setgħa li tisma' l-provi fil-pubbliku.

M'għandhiex tkun limitata għal xi ġrajja' speċifika jew għal xi ċirkostanzi speċifiċi iżda għandha tkun ħielsa li titkixxef dwar kollox u dan biex tkun tista' tifhem aħjar iċ-ċirkostanzi li huma rilevanti dwar l-assassinju ta' Daphne Caruana Galizia.

Għandu jkollha s-setgħa wkoll li tgħarbel: (1) l-imġieba tal-Istat matul dak iż-żmien, (2) il-kuntest wiesa' tal-libertà tal-istampa u tas-saltna tad-dritt f'Malta, (3) kemm kienu effettivi l-azzjonijiet li kienet ħadet il-pulizija, (4) il-konsegwenzi tal-fatt li l-gvern ried bilfors lil Silvio Valletta biex imexxi l-investigazzjoni, (5) kienx hemm biżżejjed koperazzjoni ma' aġenziji barranin tal-infurzar u jekk din il-koperazzjoni ġietx b'xi mod limitata, (6) it-tħaddim ta' politika dwar il-ħarsien tal-ġurnalisti u dwar kif din intlaqtet, eċċetra.

L-inkjesta pubblika għandu jkollha s-setgħa li tirċievi informazzjoni mingħand kulħadd – individwi jew għaqdiet – jekk dawn iħossu li jistgħu jikkontribwixxu b'riżq it-tfittxija tal-verità u għandha tisma' x-xhieda ta' kull min għandu x'jikkontribwixxi.

Il-proċess għandu jixxandar fuq il-mezzi tax-xandir.

Il-konklużjonijiet tal-inkjesta għandhom jixxandru u dawn għandhom jinkludu analiżi dettaljata sabiex inkunu nistgħu nifhmu aħjar x'ġara' u għaliex seħħ dak li seħħ.

Għandha tinkludi wkoll rakkomandazzjonijiet dwar azzjonijiet li jeħtieġ jittieħdu mill-gvern.

U biex jintlaħqu dawn l-għanijiet, l-inkjesta għandha titmexxa' minn persuna jew minn grupp ta' persuni b'kredenzjali ta' integrità.

Dawn jeħtieġ li jkunu persuni b'esperjenza fil-qasam tal-liġi kriminali u f'dak li hu infurzar tal-liġijiet.

Jeħtieġ ukoll li jkunu jifhmu fl-oqsma tal-amministrazzjoni pubblika, tal-libertà tal-kelma u tal-ġurnaliżmu.

Dawn ma jistgħux ikunu nies benvisti mill-gvern: għandhom ikunu imparzjali, indipendenti u oġġettivi u għandhom ukoll jidhru li huma hekk b'mod partikolari minn dawk li batew l-aktar minħabba dan l-att ta' vjolenza: jiġifieri l-membri tal-familja ta' Daphne Caruana Galizia.

Għar-riżorsi tagħha, għall-awtorità amministrattiva, għal-libertà tagħha li ssejjaħ xhieda u għall-infurzar tal-ordnijiet tagħha, l-inkjesta m'għandhiex tiddependi mill-pulizija jew mill-avukat ġenerali.

U meta l-gvern jirrifjuta li jxandar kwalsiasi informazzjoni li jkollu f'idejh bl-iskuża tal-investigazzjoni kriminali jew tas-sigurtà nazzjonali, l-inkjesta għandu jkollha s-setgħa li tikkontesta dan ir-rifjut fil-qorti jew li jkollha s-setgħa li tiċħad ir-rifjut tal-gvern.

Jekk ikun hemm xhieda li jirrifjutaw li jwieġbu għall-mistoqsijiet li jsirulhom jew li jirrifjutaw li jidhru wara li jkunu ssejjħu bl-iskuża li ma jkunux iridu jinkriminaw ruħħom, dan il-fatt għandu jiġi dokumentat b'mod speċifiku u għandu jittieħed in konsiderazzjoni meta ssir l-analiżi finali.

L-inkjesta m'għandhiex tkun limitata biż-żmien u min ikun qed imexxiha u dawk li jkunu qed jassistuh għandhom jaħdmu fuq bażi ta' full-time.

Is-smiegħ tax-xhieda għandu wkoll ikun regolari.

Dawn huma biss il-ħsibijiet tiegħi.

M'ghandix dubju li jeżistu kunsiderazzjonijiet oħrajn li s'issa għadhom ma' ġewx f'moħħi.

Il-gvern għandu jikkonsulta mill-qrib ma' Pieter Omtzigt li huwa r- rapporteur tal-Kunsill tal-Ewropa, mal-Kummissjoni ta' Venezja, mal-GRECO, ma' diversi NGO's dwar il-libertà tal-kelma u mal-avukati tal-familja ta' Daphne Caruana Galizia qabel jikkonkludi d-dettalji tat-termini ta' riferenza u jiftaħ l-inkjesta.

Il-gvern għandu wkoll jara li l-inkjesta tissodisfa l-ħtiġijiet tal-Konvenzjoni Ewropea tad-Drittijiet tal-Bniedem.

Peress li diġà nafu x'inhuma l-fehmiet tal-avukat ġenerali dwar dan is-suġġett, il-gvern jmissu jieħu parir minn min tassew jifhem.

U għandu jagħmel dan issa.

Mhux tliet xhur oħra.


Se tappellaw minn digriet li tgħidu li takom raġun?

Jekk veru "m'hemmx inkjesta", m'għandhomx għalfejn jappellaw.

Lill-Qorti Kostituzzjonali, Konrad Mizzi qalilha li d-drittijiet fundamentali tiegħu kienu nkisrulu sempliċement minħabba l-fatt li l-liġi tippermetti lil kull ċittadin, inkluż lilek, iressaq ilment meta huwa jkun twettaq reat kriminali u li permezz tiegħu tintalab li ssir inkjesta.

L-argumenti li qed iġib Konrad Mizzi ma jiswewx karlin.

Applikaw l-argumenti tiegħu għal każ li fih ikun inxtered id-demm.

Int tmur għand il-Maġistrat biex tirrapporta l-fatt li int rajt qtil iseħħ wara li l-pulizija jkunu naqsu li jemmnuk meta int tmur biex tirrapporta l-każ.

Minn naħa tiegħu, l-Maġistrat jidhirlu li tajtu biżżejjed informazzjoni u jgħaddi biex jiġbor il-provi.

Iżda l-persuna li dwarha jkun sar ir-rapport tgħid li d-drittijiet fundamentali tagħha nkisrulha u titlob lill-Maġistrat biex joqgħod lura milli jiġbor il-provi sakemm il-Qorti tiddeċiedi taqbilx miegħek jew le.

Sitwazzjoni mill-aktar redikola.

Ilkoll nafu li l-provi, aktar ma jinġabru kmieni u fil-pront, aktar ikollhom valur.

Iżda aktar ma jinħela żmien f'kwistjonijiet legali, akbar huwa ċ-ċans għall-kriminal li jispiċċa jgħaddiha lixxa.

Aktar ma jtawwlu, ikun akbar iċ-ċans li l-kriminali jaħarbu, li jostru l-provi jew li jagħmlu pressjoni fuq xhieda biex il-proċess li jista' jikkundannahom jkun mittiefes u mniġġeż.

Min iġib ruħu b'dan il-mod juri li m'huwiex innoċenti.

L-aġir ta' min itawwal u ta' min jipprova joħloq biżżejjed dubji permezz ta' paraventi legali, huwa l-aġir tattiku ta' min huwa ħati: dawn ikunu jafu li imġieba bħal din tista' twassal biex jgħadduha lixxa.

Konrad Mizzi kien inkwetat li l-Maġistrat Doreen Clarke setgħet taċċetta t-talba ta' Repubblika u ta' Simon Busuttil.

Fil-fatt hekk għamlet.

Iżda l-Gvern il-bieraħ qal li ma kienet aċċettat xejn għaliex Simon Busuttil u Repubblika kienu talbu li ssir inkjesta ġdida iżda l-Maġistrat dehrilha li ma kellux ikun hemm duplikazzjoni ta' xogħol u ordnat li dawn l-allegazzjonijiet ġodda jitwaħħdu ma' inkjesta li tinsab għaddejja quddiem Maġistrat oħra.

Għalhekk il-gvern stqarr li inkjesta ġdida m'hemmx.

Il-gvern, m'għandniex xi ngħidu, qal ħmerija grassa.

Jekk huwa kif qed jgħid il-gvern, allura Konrad Mizzi m'għandux għalfejn jissokta bil-kawża li għamel dwar id-drittijiet fundamentali tiegħu u jista' wkoll iċedi din, kif diġà kien għamel meta f'Jannar li għadda l-Qorti tal-Appell Kriminali ħassret sentenza ta' Maġistrat ieħor li kien laqa' talba biex titnieda nkjesta dwar il-Panama Papers.

X'aktarx imissu wkoll iċedi t-talba li għamel lill-Qorti Kostituzzjonali biex din tordna lill-Maġistrat toqgħod lura milli tkompli bl-inkjesta sakemm il-qorti superjuri tiddeċiedi l-punt dwar jekk drittijiet inkisrulux.

Jekk, kif qed jallega l-gvern, ma ġiet ordnata ebda nkjesta fid-digriet li ngħata, il-Qorti Kostituzzjonali m'għandha xejn xi twaqqaf, m'hux hekk?

Hmmm.

Iż-żmien jagħtina parir.

F'Ġunju 2017, il-Maġistrat Ian Farrugia kien aċċetta t-talba ta' Simon Busuttil u kien ordna t-tnedija ta' inkjesta.

Ma kien hemm ebda inkjesta oħra li setgħet titwaħħad ma' din u għalhekk kellha tinbeda' nkjesta ġdida.

Iżda Joseph Muscat, Keith Schembri, Konrad Mizzi u l-bqija tal-klikka tal-Panama appellaw minn dak id-digriet u wara 19 il-xahar ta' dħul u ħruġ fil-qorti, rebħu l-appell permezz ta' sentenza tal-Imħallef Giovanni Grixti, liema sentenza skantat u bellħet lil kulħadd l-aktar meta dan iddeċieda li l-Panama Papers ma kienu jiswew xejn u li ma jindikawx li kien seħħ reat kriminali.

Issa l-gvern irid ibellagħhielna li l-Qorti ma ordnat it-tnedija ta' ebda nkjesta, li hi r-raġuni li Keith Schembri mhux ser jiġi mġiegħel jirriżenja minkejja dak li kien stqarr ftit ilu Joseph Muscat fis-sens li jekk tinbeda' inkjesta dwar Keith Schembri, dan ikollu jwarrab.

Ma nbdietx inkjesta, allura m'għandux għalfejn iwarrab.

Ejjew, għall-grazzja tal-argument, naċċettaw dak li qed igħid il-gvern.

Għall-gvern, id-digriet tal-Maġistrat Doreen Clarke kien rebħa għalih u daqqa ta' ħarta għal Repubblika u Simon Busuttil, u għalhekk m'għandux għalfejn jappella mid-digriet tagħha.

Wara kollox, x'tappella tagħmel minn sentenza li tkun inqatgħet favurik?

Mela Keith Schembri, Konrad Mizzi u l-bqija tal-ħallelin u kompliċi, ħallu lil dak li qed tgħidu li mhix inkjesta tkompli għaddejja u oqgħodu lura milli tippruvaw tfixklu proċess li għalikom ma jeżistix.

Id-digriet tal-Maġistrat tappellawħx.

Hmmm.

Iż-żmien se jagħtina parir.

Previous: Lil Joseph busulu jdejh Next: Mill-ħażin se mmorru għall-agħar window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Demokrazija tal-fażola

Joe Sammut jaf irebbaħlek Fiat Panda.

Iżda jekk int m'intix daqstant ambizzjuż, Owen Bonnici jista' jrebbħek salt laned tal-fażola.

Qis li tilbes sewwa għall-okkażjoni.

Previous: Il-karrotta u l-frosta Next: Xahar mil-lum window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Atmosfera serena

Agħtu daqqa t'għajn lill-intervista li Herman Grech dalgħodu għamel lil Louis Galea fuq timesofmalta.com .

Hemm ħafna x'wieħed x'jixtarr dwar din il-konversazzjoni.

Bi ħsiebni nitkellem fuq aspett wieħed.

Louis Galea għamel trietaq mill-argument li ta' sikwit nisimgħu mingħand dawk li jaqbżu għal Adrian Delia: il-fatt li ġie "elett mit-tesserati" m'huwiex daqstant importanti.

Il-biċċa l-kbira tat-tesserati huma biss spettaturi u l-għażla tal-kap permezz ta' votazzjoni mit-tesserati twassal għal aktar firda.

Il-bieraħ Newsbook irrapporta li waħda mill-ewwel inizjattivi li ħa Louis Galea kienet li jrażżan il-manigoldi li ħaduha drawwa li fuq l-internet igħajjru lil kull min jesprimi fehmiet li m'humiex għal kollox konsistenti mad-domma tad-dritt divin li għandu Adrian Delia li jirrenja fuq il-PN.

Din ma kienet xejn ħlief daqqa ta' ħarta oħra lill-awtorità li fadallu il-kap tal-PN.

Fi żminijiet ta' kriżi – u kien hemm bosta minn dawn – kien Adrian Delia li serraħ fuq l-appoġġ ta' dawn il-manigoldi.

Dawn jagħmlu parti minn minoranza voċifera li ma jaħsbuhiex darbtejn biex iheddu u jagħmlu l-arja ma' ħafna minn dawk li ħajjithom iddedikawha għall-PN u li jiġġustifikaw l-imġieba tagħhom bis-saħħa tal-elezzjoni ta' Adrian Delia mit-tesserati.

Dawn ta' sikwit jiftakru fl-għajta ta' Adrian Delia qabel sar Kap li "jeħtieġ li l-partit jintradd lura lill-partitarji".

Minn dakinhar 'hawn, dawn inħakmu minn ossessjoni li l-mexxejja ta' qabel kienu qed jippjanaw li jerġgħu jaħtfu lill-partit u li jwarrbu l-mexxej li kienu għażlu huma.

U minħabba din il-paranoja, feġġ renju ta' terrur.

Louis Galea għamel użu minn kliem diplomatiku meta stqarr li jeħtieġ li tintradd lura s-serenità.

F'dan l-aħħar żmien, intilfet ħafna aktar mis-serenità.

Li jeħtieġ li jerġa' jintradd lura huwa s-sens komun.

Inevitabilment, daħal ċertu sens ta' ottimiżmu fost dawk li lill-Partit iħobbuh b'mod sinċier.

B'kuntrast man-nuqqas ta' ħila ta' Adrian Delia, Louis Galea libes żarbun li ġieħ mill-ewwel u bosta kienu dawk li ħassew li ħadu r-ruħ grazzi għal dan l-iżvilupp.

Iżda dan l-ottimiżmu mhux biss m'huwiex ġustifikat, iżda huwa perikoluż ħafna.

Ħafna aktar perikoluż mill-intimidazzjoni u t-theddid li attivisti tal-partit qed isibu ma' wiċċhom kuljum.

Għaliex iwassal għal sens ta' sigurtà u ta' normalità falza.

Ippermettuli nispjega ftit.

Jekk wieħed jistaqsi lil dawk li minn dejjem ivvotaw PN dwar x'jaħsbu li kienet l-aqwa deċiżjoni li kien ħa Alfred Sant meta kien mexxej Laburista, x'aktarx li t-tweġiba tkun waħda unanima: hekk kif ħa r-riedni tal-Partit kmieni fis-snin disgħin, wettaq dak li bosta kienu ħasbu li kien impossibbli li jwettaq u rnexxielu jdabbar l-irjus tal-manigoldi li għal bosta snin kienu mdendlin ma' djul politiċi bħal Wistin Abela u Lorry Sant.

Sa dakinhar, ħafna kienu dawk fi ħdan il-Partit Laburista li kienu jemmnu li l-Partit ma setax ikampa mingħajr dawn il-manigoldi li wħud minnhom kienu saru leġġendarji – bħalma kienu l-Qattus, it-Toto', il-Qaħbu u l-bqija.

Sakemm feġġ Alfred Sant fil-quċċata tal-Partit Laburista, tal-PN kienu ħaduha drawwa jirrepetu l-frażi li "tal-Lejber ma jinbidlux" u li l-vjolenza politika kienet saret ħaġa waħda man-natura tagħhom.

M'għandniex xi ngħidu, il-PN ma kellu ebda storja ta' vjolenza politika, għalkemm tal-Labour ġieli għamlu sforz biex ipinġu lill-PN mod ieħor speċjalment kull meta partitarji Nazzjonalisti kienu jirrifjutaw li joqgħodu għas-swat billi jiddefendu lilhom infushom.

X'fettilli qed nikteb dwar dak li kien seħħ 25 sena ilu?

Għamilt dan għaliex dawk li f'dawn l-aħħar xhur sfaw vittma tal-intimidazzjoni li seħħet bil-barka tal-mexxej tal-PN, bħalissa qed jifirħu bil-fatt li lill-manigoldi issa qalulhom biex iżommu 'l bogħod mid-Dar Ċentrali.

Hi ħaġa tassew tal-iskantament li, fl-isfond tal-fatt li t-theddid u l-intimidazzjoni tant saru l-ordni tal-ġurnata, li l-fatt li issa ttieħdu l-passi meħtieġa qed jiġi kunsidrat bħala aħbar tajba.

Is-serenità u l-kalma li jrid iġib Louis Galea jservu biss bħala droga jekk dawn iwasslu biss biex fil-Partit tinżamm l-i status quo .

Ta' xejn tibla' l-kalmanti int u nieżel mill-preċipizzju għal isfel.

M'hemmx dubju li jkun aħjar jekk, huma u jattendu l-Kunsill Ġenerali lejn l-aħħar ta' dan ix-xahar, il-Kunsilliera tal-PN jkunu sereni għax ma jkunux maħkumin mill-biża' frott it-theddid.

M'għandhomx għalxiex iħossuhom grati għan-nuqqas ta' theddid jew tal-vjolenza.

Il-mistoqsija li ser ikollhom iwieġbu ma nbidlitx: Adrian Delia jimmeritah li jibqa' kap tal-partit?

Ċertament li le.

Ir-raġunijiet kollha li jimmilitaw kontra l-konferma tiegħu hemm baqgħu.

Tal-aħħar.

Hu u joħloq atmosfera b'riżq riflessjoni serena, Louis Galea qiegħed jindirizza waħda mill-biżgħat importanti tal-Kunsilliera meta dawn kellhom jiddeċiedu għandhomx jesprimu ruħħom u jgħidu li Adrian Delia huwa fid-dmir li jerfa' r-responsabbiltà.

X'se jiġri jekk idabbar rasu?

L-affarijiet ser imorru minn ħażin għall-agħar?

Le.

M'għandhomx jittieħdu deċiżjonijiet mgħaġġlin.

Iżda dan ma jfissirx li m'għandhom jiġu ffaċċjati r-realtajiet.

Il-membri tal-Kunsill Ġenerali jkun jeħtieġ li jiftakru min kien dak li ħoloq is-sens ta' biża'; min kien dak li ħeġġeġ lill-manigoldi; min kien dak li organizza t- trolls ; min kien dak li ħoloq il- fake profiles ; min kien dak li għamel konfoffa mal-midja tal-Labour; min kien dak li ġab din il-firda kollha.

Għaliex issa teżisti ċerta pawsa ma jfissirx li dak li kien responsabbli għandu jgħaddiha lixxa.

Jekk jitħalla jgħaddiha lixxa, d-diżgwid li kien hemm jerġa' jerfa' rasu.

Il-persuna responsabbli m'hi ħadd ħlief Adrian Delia.

Previous: Il-vot ta' fiduċja li ser jittieħed fil-Kunsill Ġenerali "m'huwiex imsejjes fuq it-trasparenza u s-sewwa" – il-firmatarji Next: Inkjesta li tkun tassew indipendenti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Xahar mil-lum

Is-saltna tad-dritt: il- #ECJ mistennija li tiddeċiedi dwar it-tnaqqis fl-età tal-irtirar ta' imħallfin li jservu fil-Qorti Suprema tal- #Poland fl-24 ta' Ġunju (C-619/18) — Qorti tal-Ġustizzja tal-UE (@EUCourtPress) 23 ta' Mejju 2019 Fi żmien xahar mil-lum il-Qorti Ewropea tal-Ġustizzja se tagħti sentenza importanti f'kawża li għamlet il-Kummissjoni Ewropea kontra l-Polonja dwar il-mod li bih il-gvern ta' dak il-pajjiż qed jipprova jnawwar u jnaqqas l-indipendenza tal-ġudikatura.

Din is-sentenza se tkun importanti wkoll għal Malta fil-kuntest tal-kawża li għamlet Repubblika.

Iċ-ċirkostanzi fiż-żewġ pajjiżi m'humiex identiċi.

Il-Kummissjoni kienet iddeċidiet li tintervjeni mal-Polonja wara li l-gvern ta' dan il-pajjiż wera' li kellu l-ħsieb li jbiddel is-sistema (fejn jidħol l-irtirar tal-imħallfin) minn dik li kienet teżisti meta l-Polonja issieħbet fl-Unjoni Ewropea.

F'dan il-każ il-Kummissjoni ddeċidiet li taġixxi għaliex dehrilha li t-tibdil propost kien ser jikkomplika s-sitwazzjoni u jagħmilha agħar.

L-ilment ta' Repubblika jiffoka fuq sistema li f'Malta ilha titħaddem għal żmien twil.

Iżda kif sostniet fir-rapport tagħha l-Kummissjoni ta' Venezja, il-fehmiet dwar il-mod kif għandhom ikunu mfassla l-istrutturi demokratiċi u dwar it-tifsira vera tal-ħajja demokratika, jinbidlu maż-żmien u s-sistema tagħna m'għadhiex adegwata biżżejjed biex tlaħħaq mal-livelli meħtieġa li tirrikjedi l-indipendenza tal-ġudikatura.

Ġaladarba l-każ tal-Polonja u dak ta' Malta huma differenti, x'inhi r-raġuni li l-każ tal-Polonja jista' jinfluwenza lil dak ta' Malta?

Ir-raġuni hi li, fiż-żewġ każijiet, meta Stat Membru tal-Unjoni Ewropea jonqos li jiggarantixxi l-indipendenza tal-ġudikatura, ikun qed jikser il-kundizzjonijiet tat-trattat tal-UE: fi kliem ieħor, ikun qed jikser il-kundizzjonijiet tas-sħubija.

F'dan ir-rigward, il-każijiet ta' Malta u dak tal-Polonja huma identiċi.

Dan il-punt huwa fundamentali u, kif irrikonoxxa l-Imħallef Mark Chetcuti fis-sentenza tiegħu tal-bieraħ, id-deċiżjoni tal-Qorti Ewropea se sservi biex tagħti direzzjoni lill-qorti Maltija fil-każ li għandha quddiemha.

Il-bieraħ il-gvern daqq it-trombi u qal li l-każ issa huwa magħluq.

Iż-żmien ser jagħtina parir jekk dan huwiex minnu.

Previous: Demokrazija tal-fażola Next: Il-kelb tal-għassa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Partit jeħtieġ dejjem iżomm saqajh fl-art

Herman Schiavone, uffiċjalment deputat Independenti wara li ssospenda ruħu mill-Partit Nazzjonalista, iżda li fir-realtà huwa qaddej leali fad-dinja ta' Adrian Delia, kien minn tal-ewwel dalgħodu li tkellem fuq TVM dwar dak li konna ilna diġà nafu li kien ser iseħħ fejn għandu x'jaqsam ir-riżultat tal-elezzjoni li saret il-bieraħ.

L-intervista li huwa ta fuq TVM ixxandret ftit minuti wara li għamel post fuq il-paġna tal-Facebook tiegħu.

Skond Schiavone ir-riżultat fqir li ġab il-PN huwa tort tal-fatt li votanti Nazzjonalisti naqsu mid-dmir li jappoġġjaw lill-partit tagħhom.

Huwa kompla jgħid li dan il-fatt ma jirriflettix ħażin fuq il-mexxej tal-partit Adrian Delia li bi ħsiebu jibqa' f'postu.

Adrian Delia hekk kien wiegħed.

Ikun x'ikun ir-riżultat, bi ħsiebu jibqa' jmexxi.

Wieġeb bħallikieku kien xi gvern mhedded mit-terroristi – terroristi li f'moħħu jqabbilhom mal-votanti tal-PN li naqsu li jappoġġjaw lill-partit bil-vot tagħhom.

U l-PN mhux bi ħsieb jinnegozja mat-terroristi – jagħmlu x'jagħmlu m'hu ser jinbidel xejn.

M'għandniex xi ngħidu, t-terroriżmu m'għandu xejn x'jaqsam.

Din ukoll hi d-demokrazija.

Partit politiku għandu dejjem iżomm saqajh fl-art.

Jekk ma jirnexxilux jipperswadi lin-nies tiegħu biex jivvutaw, jeħtieġ jara x'jeħtieġ li jinbidel.

Is-soluzzjoni tal-problema m'hix daqstant diffiċli.

Previous: Il-kelb tal-għassa Next: Il-Qaddej numru 2 window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-kelb tal-għassa

Dawk ta' madwar Joseph Muscat qed ilestu ruħħom għal battalja, li ser tilħaq il-qofol tagħha fi Strasburgu, dwar ir-riżultati ta' inkjesta li ntalbet mill-Assemblea Parlamentari tal-Kunsill tal-Ewropa wara li kien seħħ l-assassinju ta' Daphne Caruana Galizia.

Il-battalja issa ilha għaddejja għal żmien mhux ħażin u, peress li Strasburgu mhix belt li ta' sikwit tiġi f'moħħ in-nies, hemm min jassoċjaha aktar mal-btajjel milli ma' kamp tal-battalja politika għar-ruħ demokratika ta' Malta.

Ejjew naraw ftit kif kellna naslu s'hawn.

F'Jannar 2018, xi xahrejn wara l-assassinju ta' Daphne Caruana Galizia, 114 il-membru ġejjin minn parlamenti minn madwar l-Ewropa u mill-gruppi politiċi kollha, ffirmaw mozzjoni biex tittieħed riżoluzzjoni mill-Assemblea Parlamentari tal-Kunsill tal-Ewropa favur li ssir għassa internazzjonali fuq l-investigazzjonijiet li kienu qed isiru dwar il-qtil ta' Daphne Caruana Galizia.

L-ewwel persuna li ffirmat din il-mozzjoni kienet Pieter Omtzigt li huwa membru parlamentari Olandiż tal-Partit Popolari Ewropew.

Jekk tidħol f'din il-link għandek issib il-lista tal-firmatarji.

Tista' tgħid li dawn ġejjin minn kull pajjiż fl-Ewropa u minn kull kulur politiku, x'uħud minnhom ġejjin mill-grupp tas-Soċjalisti li jagħmel parti minnu l-Partit Laburista ta' Malta.

Tista' tgħid li l-kliem tal-mozzjoni jirriflettu r-rimarki li saru fil-Parlament Ewropew fis-sens li l-komunità internazzjonali kien jeħtieġ li tagħmel l-għassa fuq l-investigazzjonijiet li kienu qed isiru f'Malta.

Iżda din il-mozzjoni tal-Kunsill tal-Ewropa ġiet iffirmata wara li seħħew l-arresti ta' Alfred Degiorgio u tal-assassini l-oħra.

Il-firmatarji ma mpressjonaw ruħħom xejn b'dak li kien qed igħid il-gvern Malti fis-sens li bis-saħħa ta' dawn l-arresti l-każ seta' jingħalaq.

Wara li issa għaddew tant xhur, nistgħu napprezzaw aktar l-għerf li wrew dawn il-membri parlamentari.

L-investigazzjonijiet li saru f'Malta, bl-għassa internazzjonali b'kollox, s'issa ma wasslu mkien.

Aħseb u ara x'kien jiġri li kieku ma kienx hemm din l-għassa.

Ftit jiem wara li kienet għaddiet dik il-mozzjoni, Pieter Omtizgt talab lill-gvernijiet tas-47 stat membru tal-Kunsill tal-Ewropa jekk kinux lesti li jitolbu lill-gvern Malti li jagħtihom spjegazzjoni il-għala l-pulizija baqgħet ma nvestigatx l-akkużi ta' ħasil ta' flus maħmuġin minn uffiċjali tal-gvern u r-raġuni għala lil Daphne Caruana Galizia naqsu li jagħtuha l-protezzjoni.

Is-47 gvern talbu lill-gvern Malti biex igħaddilhom l-informazzjoni u f'April 2018 huma ħarġu bit-tweġiba tagħhom.

Dawn naqsu li jikkritikaw lil Malta dwar l-investigazzjoni tal-pulizija u l-gvern din stħajjilha bħala xi forma ta' rebħa finali għalih .

M'għandniex xi ngħidu, fost is-47 hemm pajjiżi (bħalma huma r-Russja, t-Turkija u l-Ażerbajġan) li ċertament ma jkunux iridu jiġu mgħarbla dwar l-egħmil demokratiku tal-gvernijiet tagħhom stess.

Iżda, bil-kontra għal dak li kien qed jistenna l-gvern, il-kwistjoni ma waqfitx hemm.

Huwa minn ewl id-dinja li l-gvernijiet ħafna drabi jispiċċaw iħokku dahar xulxin u proprju din hi r-raġuni il-għala l-ogħla entità fi ħdan il-Kunsill tal-Ewropa m'hix magħmula minn Ministri iżda minn membri parlamentari minn madwar l-Ewropa.

Dik l-entità kien fadlilha ħafna aktar mistoqsijiet x'tagħmel u kien għalhekk li talbet lil Pieter Omtzigt li jżur Malta biex dawn il-mistoqsijiet jagħmilhom f'isimha.

F'Settembru 2018 tal-Labour xammew li din il-kwistjoni ma kinitx ser tintemm tajjeb għalihom.

Il-kap tad-delegazzjoni ta' Joseph Muscat fi Strasburgu huwa l-eks Ministru Manuel Mallia li ħadem kemm felaħ biex jipprova jġiegħel lil tal-Kunsill tal-Ewropa jiritiraw il-mandat li kienu taw lil Pieter Omtzigt.

Lill-membri parlamentari din il-mossa m'għoġbithomx u ddeċidew li l-mandat li kienu taw lil Omtzigt kellu jiġi mplimentat.

Din kienet l-ewwel darba li l-Kunsill tal-Ewropa kien ser jordna li jintbagħat rapporteur f'pajjiż ieħor (barra mir-Russja) biex igħarbel l-investigazzjonijiet dwar il-qtil ta' ġurnalista.

Deċiżjoni bħal din kienet ittieħdet biss fil-każ ta' żewġ assassinji li t-tnejn kienu seħħew fir-Russja.

Daphne Caruana Galizia ġiet assassinata f'Malta u l-gvern bħal donnu ma riedx li tinkixef l-identità ta' min kien il-moħħ wara l-qtil.

Għaldaqstant ir-rapport ta' bilfors kellu jitfassal.

Pieter Omtzigt kellu l-ħila jikxef mhux biss il-korruzzjoni.

Wara li Manuel Mallia falla fl-attentat tiegħu li jmewwet kollox fuq ommu, f'Ottubru 2018 Pieter Omtzigt irnexxielu jipperswadi lill-Kunsill tal-Ewropa biex iddaħħal lill-Kummissjoni ta' Venezja fil-kredu u dan minkejja l-oġġezzjonijiet kbar li għamel Stefan Zrinzo Azzopardi.

U meta l-attentati kollha li għamlu biex jeqirdu l-mozzjoni fallew, Owen Bonnici bilġri ħareġ igħid li kien bis-saħħa tiegħu li ddaħħlet fil-kredu l-Kummissjoni ta' Venezja.

Fil-frattemp kompliet l-inkjesta ta' Pieter Omtizgt u f'April li għadda kienu ġew mistiedna Owen Bonnici u Peter Grech biex igħidu tagħhom.

Kienet xena mill-aktar umiljanti .

Mhux għalihom tafux, għax dawn m'għandhomx żejt f'wiċċhom u ma jafux jistħu.

Iżda kienet umiljanti għal pajjiżna li kien jeħtieġ jispjega lill-bqija tad-dinja il-għala, minn popolazzjoni ta' nofs miljun ruħ, ma kellux il-ħila li jaħtar lil xi ħadd aħjar minnhom biex jokkupa l-karigi ta' Ministru tal-Ġustizzja u ta' Avukat Ġenerali.

Pieter Omtzigt kellu jaħdem bil-għodda li ngħatatlu: b'dak li rriżultalhom tal-Kummissjoni ta' Venezja, b'dak li rriżultalhom tal-GRECO dwar il-korruzzjoni f'Malta, b'dak li qalulu li rriżultalhom tal-Moneyval dwar il-ħasil ta' flus maħmuġin f'Malta u bir-reazzjonijiet medjokri tal-gvern Malti.

Fl-aħħar mill-aħħar, kien armat b'sensiela ta' fatti li ħadd ma seta' jiċħadhom: il-fatti li rriżultaw mill-Panama Papers; il-fatti li rriżultaw mill-istejjer imxandra minn tad-Daphne Project; il-fatti li rriżultaw lill-aġenziji tal-infurzar tal-liġijiet; il-fatti li rriżultaw minn sentenzi nkredibbli tal-qrati tagħna, bħal dik is-sentenza li qalet li l-Panama Papers "kienu biss spekulazzjoni" il-fatt li Maġistrat ingħata promozzjoni f'nofs il-kumpilazzjoni ta' inkjesta dwar l-assassinju ta' ġurnalista; il-fatt li Maġistrat ingħata promozzjoni wara li rrifjuta li jwessa' t-termini ta' inkjesta biex ikunu jistgħu jiġu nvestigati provi ġodda dwar korruzzjoni.

U l-ikbar waħda kienet li Daphne Caruana Galizia ġiet assassinata u dawk li kienet uriet bil-provi li huma korrotti tħallew f'posthom, filwaqt li dawk li kienu l-imħuħ wara l-qtil tagħha għadhom jiġru barra.

Dan ma jfissirx li teżisti xi prova li l-korrotti li tħallew f'posthom u l-imħuħ wara l-assassinju huma l-istess nies.

Iżda fil-kuntest ta' dak li huwa magħruf diġà, ikun minn ewl id-dinja li wieħed jissuspetta li fil-fatt huma l-istess nies.

Għaldaqstant l-"għassa internazzjonali" jeħtieġ li tissokta.

U min għandu din il-fehma se jsib lil Joseph Muscat jattakka personalment.

Ġaladarba jaf li ma jista' jagħmel xejn biex jiskredita l-fatti li rriżultaw, jgħaddi biex jiskredita l-persuna u hekk qiegħed jipprova jagħmel fil-konfront ta' Pieter Omtzigt.

Din mhix l-ewwel darba li għamilha.

Għalih Daphne Caruana Galizia kienet saħħara.

David Casa huwa traditur u Ana Gomes miġnuna.

U Pieter Omtzigt?

Għal Joseph Muscat, dan ixerred il- fake news .

Fl-2017 Pieter Omtzigt kien ħa falza stikka.

Kien organizza konferenza u persuna li ġiet indirizzata minn bniedem li ppreżenta ruħu bħala xhud meta fil-fatt ma kien xejn minn dan.

Pieter Omtzigt ma kienx għadu ntebaħ li kien stieden giddieb biex jindirizza l-konferenza u meta nduna b'dan, għamel apoloġija immedjata.

Dan għamel l-istess kif kien għamel Joseph Muscat meta fl-2008 intebaħ li fir-referendum dwar is-sħubija fl-Unjoni Ewropea tal-2003 ma kienx rebaħ il-"partnership".

U meta kien daħal fix-xena politika għall-ewwel darba fl-1992 meta kien qal li nispiċċaw nieklu lil xulxin jekk nissieħbu fl-Unjoni Ewropea – jekk dan ma kienx fake news , x'taqbad issejjaħlu?

Araw ftit x'kien inkiteb f'ġurnal Olandiż f'Settembru 2018 dwar l-imġieba tar-reġim ta' Joseph Muscat fil-konfront tat-tenaċità ta' Pieter Omtzigt.

Dawn kitbu li f'Malta kien hemm min qed jiskanta li hemm membru parlamentari ta' stoffa li huwa determinat li jikxef il-borom minkejja l-fatt li m'hu ser jirċievi ebda benefiċċju politiku f'pajjiżu għal dan ix-xogħol.

Bħallikieku l-Olandiżi li jagħtu l-vot tagħhom lil Pieter Omtzigt se jiġu jaqgħu u jqumu dwar kemm il-membru parlamentari jqatta' bi snienu biex jikxef il-korruzzjoni f'Malta.

U madankollu Pieter Omtzigt jibqa' jirisisti.

Lill-ġurnal Olandiż, Pieter Omtizgt qallu li x-xogħol veru ta' kull membru parlamentari huwa li jagħmel l-għassa fuq il-gvernijiet.

Il-Prim Ministru ta' pajjiżu Mark Rutte (il-mexxej ta' partit li jinsab f'koalizzjoni mal-partit ta' Pieter Omtzigt) jaf sew kemm huwa tenaċi dan il-bniedem: kellu ma' wiċċu numru mdaqqas ta' kampanji dwar governanza tajba mnedija minn Pieter Omtzigt li kienu dokumentati, preċiżi u dettaljati.

Fl-Olanda, lil Peter Omtzigt jsibuh bħala "l-kelb tal-għassa".

Għadma li jkun iggranfat magħha ma jerħihiex minn ħalqu kif ġieb u leħaq.

Din l-għadma, Joseph Muscat jinsab mejjet biex jaqlagħha minn ħalq Pieter Omtzigt.

Iżda Pieter Omtzigt għandu vantaġġ wieħed.

Jinsab fuq in-naħa tas-sewwa.

Previous: Xahar mil-lum Next: Partit jeħtieġ dejjem iżomm saqajh fl-art window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Qaddej numru 3

Wara Herman Schiavone u Robert Musumeci, tfaċċa l-qaddej numru 3 – David Agius biex ikompli jħawwad fil-borma tal-interpretazzjoni uffiċjali tad-diżastru li l-PN ser ikollu jiffaċċja meta dak li ilna sentejn nafu li ser iseħħ ikun dikjarat uffiċjalment mill-Kummissjoni Elettorali.

David Agius kompla fejn ħalla Robert Musumeci: il-votazzjoni tal-bieraħ m'hix dwar Adrian Delia iżda dwar kwistjonijiet li huwa kien wiret.

Mid-dehra, jaħtu Lawrence Gonzi u Simon Busuttil.

Din l-analiżi mhux biss m'hix korretta iżda hi waħda ta' partit li jrid jibqa' ggranfat ma' xi ħaġa biex mingħalih ma' jegħriqx.

Forsi kien ikollu raġun li kieku l-PN ma' mexiex 'il quddiem )jew mar lura) mill-elezzjoni tal-2017 'l hawn.

Il-punt m'huwiex dan.

Ejjew iħallu din il-kwistjoni fil-ġenb għalissa.

L-analiżi mhux biss m'hi produttiva xejn iżda lanqas biss tippermetti għal tiswijiet li jistgħu jqiegħeduha fuq it-triq it-tajba.

Wara kollox Lawrence Gonzi ilu żmien twil li ħalla x-xena politika u David Agius ma jemminx li Simon Busuttil għandu xi influwenza fuq id-deċiżjonijiet li jittieħdu fid-Dar Ċentrali.

Niftakru li Adrian Delia kien għamel ħiltu biex ikeċċieh mill-partit.

Meta David Agius ikompli fejn ħalla Robert Musumeci, jinsa' li dan jidhirlu li teżisti "soluzzjoni" għal din il-"problema".

Robert Musumeci – bħala portavuċi ta' Joseph Muscat – irid jidfen ħajjin lill-kritiċi tal-Kbir Mexxej.

Din hi r-raġuni li għar-riżultat elettorali tal-lum, sitt snin wara li tal-labour telgħu fil-gvern, iwaħħal fil-PN kif kien fl-imgħoddi u mhux fil-PN kif inhu llum.

Joseph Muscat mejjet biex jara t-tisħiħ ta' dan il-PN "ġdid": partit li qed jiċkien li jiekol minn idejn persuni bħal Robert Musumeci, bniedem li qatt ma riedlu ġid.

Partit immexxi minn Adrian Delia.

Previous: Il-Qaddej numru 2 Next: Qaddejja 5 u 6 window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-Qaddej numru 2

Wara li l-Qaddej numru 1 fid-dinja ta' Adrian Delia – jiġifieri Hermann Schiavone – deher fuq TVM biex igħidilna li d-diżastru elettorali tal-PN m'għandux jaħti għalih Adrian Delia, tfaċċa l-Qaddej numru 2 biex ikompli jżid id-doża.

Dan ma kien ħadd ħlief Robert Musumeci, sieħeb Adrian Delia minn naħa avversarja, li jkompli jġebbed il-fehma ta' Herman Schiavone xi ftit ieħor.

Dan qal li r-riżultat ħażin m'għandux jaħti għalih Adrian Delia iżda huwa r-risposta "tan-nies" għall-politika "diviżiva" ta' fazzjoni fi ħdan il-PN li, skont hu, baqgħet tippersisti li ma tinżilx għarrkupptejha quddiem Joseph Muscat.

X'inhu?

Skont Robert Musumeci, Adrian Delia jifhem li lill-ħakma ta' Joseph Muscat għandna nixgħelulha x-xemgħat u li nies bħal David Casa, Simon Busuttil u Jason Azzopardi dan għadhom ma fehmuhx.

Skond Musumeci, dawn għandhom jinżlu għarrkupptejhom biex ituh qima.

"Il-poplu ma jridx firda", qalilna. ma nafx jekk intebaħx li n-narrativa tiegħu taqbel ma dak li hemm miktub fil-ktieb "Introduction to Fascism 101".

Previous: Partit jeħtieġ dejjem iżomm saqajh fl-art Next: Qaddej numru 3 window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Qaddejja 5 u 6

Hu u ħiereġ mill-bini ta' TVM, Robert Musumeci qal li l-PN qed iħallas il-prezz ta' "ta' blog li għal 10 snin qered lin-nies".

Wara ż-żmien kollu li għadda mill-assassinju ta' Daphne Caruana Galizia, m'għandhomx il-ħila li jlissnu isimha.

Madankollu ma jsibuha diffiċli xejn li jwaħħlu fiha, dsatax il-xahar wara l-qtil tagħha.

Hekk kif telaq Musumeci, minn nies kollha tal-PN ippreżentaw lil Frank Portelli.

Dan mingħalih li l-PN tilfu elezzjoni għaliex ma ċċekkjawx "firma falza" fil-provi dwar l-Egrant.

U dinosawru wieħed ikun irid l-għajnuna mingħand dinosawru ieħor.

Godfrey Grima kien bil-qiegħda ħdejh u qal li "d-diżastru Egrant" kien kiser l-ekwilibriju nazzjonali.

Joseph Muscat huwa reliġjon.

Min mhux magħna, kontra tagħna u ma jgħoddx.

Skont Godfrey Grima, Adrian Delia għandu jżomm il-bogħod mill-velenu fil-PN li jagħmel ħafna kritika Joseph Muscat u li lid-dinja jgħidilha li m'hemmx saltna tad-dritt għaliex dawn ikunu qed jigdbu meta jgħidu hekk.

In-narrativa ma tistax tkun aktar ċara.

Jew int ma' Adrian (u allura ma' Joseph), jew "il-poplu" jkollu jsikktek.

Ma deher ħadd biex ilissen fehma alternattiva jew differenti.

U m'hu ser jidher ħadd biex b'serjetà jgħidilna l-konsegwenzi ta' dan ir-riżultat x'ser ikunu.

Previous: Qaddej numru 3 Next: Qed jaħsbu li d-dnub issa ser jorqod window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Qed jaħsbu li d-dnub issa ser jorqod

Konrad Mizzi u Keith Schembri — kif ukoll Joseph Muscat — ttamaw f'riżultat li jsikket lil dawk li qed jikxfu l-korruzzjoni tagħhom minn kemm ilha li Daphne Caruana Galizia kixfet dak li kienu għamlu fil-Panama.

Minn dakinhar 'l hawn, tant seħħew żviluppi li forsi ażżardaw jaħsbu li setgħu jgħadduha lixxa u li jaħarbu mill-ġustizzja.

Iżda t-tamiet tagħhom sarulhom suf hekk kif intebħu li l-kbir għadu ġej.

Dalgħodu ħadu l-okkażjoni biex jinfexxew f'dellirju ta' ferħ.

Iżda għandhom dejjem jiftakru li d-dnub ma jorqodx.

Previous: Qaddejja 5 u 6 Next: GUEST POST: Il-Bidla li qatt ma kienet – Riflessjonijiet ta' nazzjonalist imweġġa' window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });